text:
KRALENDIJK – Djabièrnè último, gezaghèber Edison Rijna a papia ku komunidat tokante situashon i kantidat di hende infektá ku CoViD-19. “E kantidat di kaso aktivo di CoViD-19 djabièrnè 8 di yanüari a oumentá i yega e total di 100. Pa djasabra a bini un kaso mas aserka. Esaki ta alarmante. Mi a tuma nota ku den pueblo tin hopi hende preokupá. Pa e motibu ei mi ta dirigí mi mes na boso awe.
Di un banda e sifranan a subi komo ku ta di lamentá ku no ta tur hende a tene nan mes na e reglanan. Di otro un banda tin muchu mas hende ku a bai tèst resientemente. Mi ta kontentu ku esaki pasobra esaki ta duna un mihó bista riba e kasonan aktivo. Nos ta tene kuenta ku e sifranan lo por sigui oumentá.
Departamentu di Salubridat Públiko ainda ta investigando tur kontakto i fuente di kontagio di hendenan ku a pega ku e vírùs. Pues no ta konosí ainda si tur kaso tin di aber ku e clusternan konosí. Aparte di esaki tin cluster nobo tambe, manera esun di ‘Tronco Snèk’.
Tene kuenta ku nos ta monitoriá e situashon di dia pa dia. Si e kasonan sigui oumentá i nos no tin un bista klaro di e fuentenan di kontagio, lo bini mesora ku medida mas severo.
Manera mi a menshoná promé ku e tempu di atvertí a pasa i awor ta na nos mes pa evitá di ta un peliger pa otro. Pues un biaha mas mantené na medidanan konosí i hala atenshon di esnan ku no ta kumpli ku e reglanan. Di nos parti direktorado di Supervishon i Mantenshon huntu ku kuerpo polisial di Hulanda Karibense lo hiba e kontròlnan i duna but na esnan ku no ta kumpli. Ta un siudadano responsabel i kuida”, gezaghèber Edison Rijna a bisa.


c: text/html

text:
KRALENDIJK– Fundashon Nawati ta hala atenshon di interesadonan ku ke presentá ku nan produkto òf servisio riba Dia di Nort’i Saliña, ku tin oportunidat amplio pa pone stènt. E hürdó di espasio mes ta bini i instalá su stènt. E selebrashon di e di 2 lustro di Dia di Nort’i Saliña ku lo kuminsá for di 11 or di mainta riba e tereno di deporte di e sentro di bario Nort’i Saliña. Aki tin espasio pa instalashon di sigur 20 stènt. Esakinan por ta pa aktividat di kushina, snèk, artesania, boka dushi, marshe di Pasku i di pruga, Bon Kuné i wega pa mucha. E programa di e selebrashon ta konsistí di e parti protokolar i apertura di e Sentro Bario despues di un proyekto di drecha e edifisio i tereno, parti deportivo ku torneo di futsal, dominó i biar, parti di charla ku eksposishon i presentashon di video, parti di tayer di traha garoshi ku demostrashon di kore garoshi i tambe e parti musikal ku diferente presentashon. E selebrashon ta dura te mei anochi. Via medionan sosial Nawati lo bai duna informashon amplio na públiko di e kontenido di e aktividatnan ku tin na e selebrashon di Dia di Nort’i Saliña riba e dianan promé ku e selebrashon i tambe durante di e selebrashon.
Personanan ku ta interesá pa tuma espasio pa stènt por tuma kontakto ku sra. Julisa Melaan pa nan formulario di inskripshon, tarifa i forma di pago na: Kaya Kiowa 3, tel. +599 7000326 te ku 28 di novèmber. Despues di 28 di novèmber tin oportunidat di hasi esei telefónikamente despues di 7 or di anochi òf via imeil: fundashonnawati2@outlook.com i via di e página di Facebook di Fundashon Nawati. Inskripshon ta sera 6-12-2019. Hürdó di stènt ta mara su mes na reglanan di seguridat i higiena vigente. Tambe e hürdó ta mara su mes na tene e área di su stènt limpi di tur shushi na final di e aktividat. E formulario di inskripshon ta splika tokante e forma di pago pa tuma stènt. Si tin sufisiente interes pa esaki serka hürdónan di stènt, e departamentonan di kùr stènt riba e aspekto di koriente, seguridat i higiena; ta duna un anochi di informashon i konseho riba djaluna 9-12 na Sentro Alejandro Saleh, 60+, otro banda di Sentro di Bario NdS. E departamentonan akí lo pasa kùr e stèntnan riba e aspektonan di koriente, seguridat i higiena pa duna e pèrmit final djasabra bispu di e selebrashon i tambe djadumingu mainta promé ku apertura. Sin nan pèrmit individual e aktividat den e stènt no por kontinuá.
Na nòmber di direktiva di Fundashon Nawati.
Presidente Hubert Vis. (tel. 786-6160)

robotstxt: allowed

filter: keep


text:
Aratinga Pertinax arubensis, mihor conoci como nos Prikichi ta forma parti di nos naturalesa y cultura pa hopi aña. E ta un sorto endemico di Aruba y ta unico na mundo. Ta un lastima cu awendia nos ta mira menos prikichi ta bula rond. Tin caminda unda antes tawata tin hopi, ya nos no ta mira nan mes mas. Directie Natuur en Milieu (DNM) kier a pone enfasis ariba kico a pone cu nan cantidad a baha y kico por haci pa yuda e especie aki.
Tin varios motibo pa e caida drastico den e cantidad di e parha aki. Pa menciona algun nos ta cuminsa cu expansion di e proyectonan di hotel, cas y e camindanan di dos via. Sin lubida, nos tin cu menciona Boa, e especie invasivo, cu ta causando hopi daño na varios especie endemico di Aruba pa varios aña caba. Tambe e animal domestico pushi ta representa un peliger pa e Prikichi door di su curiosidad of si e NO ta haya cuminda, como tambe e problematica di pushinan abandona y sin doño. Por ultimo e enfasis ta riba e ser humano, cu ta e hendenan cu ta saca e Prikichi for di su neishi. E preguntanan ta keda: pakico? E ta realmente necesario? Pa ken?
Ley cu ta proteha nos Prikichi
Ta strictamente prohibi pa ley pa saca un bestia protegi for y/of strob’e sin motibo den su habitat natural. Tambe ta prohibi pa ley pa mata/ destrui y/of causa daño na cualkier especie protegi. Esey kiermen cu gara y bende especie protegi ta contra ley y ta castigabel. Ademas ta prohibi pa exporta webo di e bestianan protehi. E Ley di Proteccion di Naturalesa (Natuurbeschermingsverordening - AB 1995 no. 2) articulo 4, inciso 1 ta specifica esaki, pero tambe articulo 5, 6 y 7 ta duna mas splicacion. Den Decreto national proteccion di flora y fauna di Aruba, tin poni e nombernan di e especienan protehi unda e Prikichi ta specifica.
Tene cuenta cu un parha den un haula no ta yuda na ‘conservacion’ di esaki. Al contrario, e ta causa cu e Prikichi di Aruba ta den peliger di extincion y por disparce completamente. En general un parha domestica tin poco oportunidad di sobrevivi den mondi como cu nunca e la siña kico pa come ni con pa defende su mes.
Kico por haci pa yuda e especie crece?
Invita e Prikichi den bo cura p’asina admira nan y planta matanan di fruta. Prikichi ta gusta e fruta di seida, dadel cu ta crece na cadushi, boonchi di Tuturutu, shimarucu, mispel y tambe mango.
Entrega un keho y tambe duna un aporte
Si bo tuma nota di hendenan cu ta kibra ley por manda bo keho via www.infraruba.com y lo atende e caso debidamente via e departamento concerni. DNM kier a referi e pueblo na e website dnmaruba.org pa bunita fotonan di e Prikichi y tambe por link na pagina di Parke National Arikok pa asina yena un encuesta pa asina yuda trece nos parha stima bek.
Foto cortesia di Stimaruba y fotografo Michiel Overstegen cu semper ta colabora cu DNM.


text:
Diamars mainta a tuma luga e segundo parti di e apertura oficial di e conferencia Aruba Meets Europe (AME) 2018, esaki na Hyatt Regency Resort. Minister Presidente di Aruba, su excelencia Evelyna Wever-Croes a hiba palabra di bonbini na esnan presente. Presente tabata tambe, despues di a efectua e prome parti di apertura dialuna anochi, Minister di Turismo – Salubridad Publico y Deporte su excelencia Danguillaume Oduber. Presidente di Comite di Turismo di Parlamento Setty Christiaans-Yarzagaray y otro Miembronan di Parlamento tambe a asisti na e apertura, conhuntamente cu participantenan y invitadonan kende a presencia presentacionnan interesante di e oradornan, entre otro CEO di A.T.A. Ronella Tjin Asjoe-Croes – CMO di AHATA Jim Hepple – CEO di AAA James Fazio – CMO di A.T.A. Sanju Luidens-Daryanani y Area Director di A.T.A. pa Europa Tirso Tromp.
Tawatin interes grandi di e participantenan internacional como tambe esnan local pa loke e mercado Europeo ta trece y loke ta e plannan pa futuro.
Minister Presidente di Aruba a subraya e importancia cu Turismo tin pa Aruba, indicando cu esaki ta representa 86.5% di contribucion na Aruba su GDP y 87% di contribucion na empleo total di Aruba. Tambe a gradici tur socio pa nan compromiso pa cu Aruba, su turismo y su comunidad.
Ronella Tjin Asjoe-Croes a ilustra e importancia di Europa pa Aruba den cifras. A indica entre otro cu Europa ta un mercado stabil pa Aruba representando a base consistente 8% di Aruba su total di bishitante ‘stay-over’. A comparti cu esaki a subi cu 5% na 2017 y cu pa prome’ kwartaal di 2018 e mercado Europeo a subi cu 6%. A sigui bisa cu locual ta haci bishita di e Europeo interesante, pues di e mas di 90 mil bishitante, ta e hecho cu e averahe di estadia ta uno mas largo (11 anochi) cu ta permiti e bishitantenan pa laga mas atras den nos economia.
A subraya pa medio di presentacionnan con imperativo ta pa semper tuma e dinamismo di turismo na cuenta. Na A.T.A. trendnan global di e biahero/biahe ta wordo monitorea continuamente pa cu su impacto riba e industria di turismo.
Hecho ta cu turismo ta sigui briya como un di e streyanan mas fuerte den un mundo mundial insigur. Pa tal motibo, hunto nos mester ta prepara y tuma accion pa salbaguardia e desaroyo sostenibel di e industria aki.
Manera ya ta conoci caba, Oficina di Turismo su compromiso ta pa fomenta un desaroyo turistico sostenibel cu ta na beneficio di e comunidad di Aruba, su bishitantenan y socionan di turismo.
Sr. Hepple a comparti desaroyonan clave den e sector hotelero y otronan, cu esnan presente. Mientras cu Sr. Fazio a pasa den e proyecto di aeropuerto, esta ‘Beatrix 2030’.
Sanju Luidens-Daryanani hunto cu Tirso Tromp a elabora riba un campaña nobo pa Aruba cu lo lansa den e di tres kwartaal di e aña aki. E campaña ta pone e hende di Aruba central y ta conta locual Aruba ta significa y ofrece pa medio di e personahenan aki den nos comunidad.
Riba e potretnan por mira e oradornan como tambe invitado y participantenan durante e apertura oficial di AME 2018.


text:
Arthur Dowers (AVP):
Problema den gobernacion pa motibo cu a expone corupcion
Informacion riba e racha di mentira di Minister President mr. Evelyn Wever Croes ta locual cu parlamentario mr. drs. Arthur Dowers a trece dilanti awe durante conferencia di prensa di partido AVP. Evelyn Wever a manda un carta indicando cu lo tin un problema interno den partido POR y cu e problema aki lo ta afectando su gobernacion. Un gañamento!
For di dia cu e Gobierno aki a cuminsa tabatin problema den tur e partidonan di coalicion. E gobernacion aki ta forma riba un base di corupcion, basa riba e posibilidad pa comete actonan di corupcion, nepotismo y patronahe. Riba e base aki a wanta na otro y midi forsa y logra sinta eynan pa casi 3 aña caba.
Prome problema a surgi cu Minister Marisol Lopez Tromp den luna di juni
Problema a surgi den partido POR entre Marisol Lopez-Tromp y profesor Andin Bikker (4 di juni, 2020) na momento cu a avis’e cu e lo tin bandona partido. Lopez Tromp cu ta un sociaal wetenschapper, cu ta studia comportacion di hende y interaccion di hende den sociedad y a duna Andin un laba, un strica y un guma, pa locual ta trata ley. El a duna Bikker un les di con nos ley y constitucion ta funciona mirando cu e no ni sa con e propio statuut di su partido ta hinca den otro.
Enbes di bandona partido y bandona gobierno, Lopez Tromp a manda Bikker bay sinta un banda mientras el a keda boft’e for di e dia ey te cu siman pasa. Adicional a cuminsa bofta e otro ministernan tambe entre otro Dangui Oduber como tambe Chris Romero mustrando riba nan comportacion cu no ta adecuado ni integro.
Si un Minister tin cu sali di pafo y drenta bo gobierno y bisa cu bo comportacion no ta integro y coleganan no ta integro, anto tin un problema serio cual no ta un problema cu a nace dia e persona a bin den bo gobernacion. Marisol Lopez Tromp a sostene bagamundria for di parlamento y na momento cu a drenta bo gobernacion, a bay contra di boso, ta locual parlamentario Arthur Dowers a bisa.
Aki situacion a cuminsa y escala
Un di e prome actonan di ex mandatario Oduber tabata un atake na e keurings lokaal, cu tabata un acto di nepotismo y patronahe abierto, caminda tur hende den parlamento incluyendo Marisol Lopez Tromp y esnan di MEP y POR a acepta y a bendiciona esaki.
Momento cu Minister President a informa di a ricibi un carta di Howell (POR) cu nan no ta sostene Marisol Lopez Tromp mas, cual ta masha humoristico mes pasobra a puntra Howell den prensa y aki a informa di no ta na altura y no sa kico ta pasando y no por duna comentario.
Wever a expresa cu den conseho di Minister, hunto cu e Ministernan cu tabata den confrontacion cu Lopez Tromp, nan lo a dicidi cu ta basta y den ministerraad nan lo bay kita su cartera for di dje. Cual pa ley no ta posibel. Cartera cu ta supone tin cu cay awo bou di Minister Glenbert Croes mientras Lopez Tromp ta di viaje.
Tur ta actonan di desesperacion basa riba corupcion
Wever Croes ta garantisa cu tur investigacion ta bay sigui, MENTIRA! Dowers ta enfatisa cu ni e investigacion cu mester a cuminsa di un comienso no a tuma luga. E tabata responsabel y mirando cu Lopez Tromp tabata sostene Oduber (POR) den parlamento cu na su turno a tuma over e cartera di Otmar pa algun luna y ningun momento a cuminsa un investigacion. Si acaso tabata e intencion, a haya e oportunidad y no a haci nada. Mucho menso awo cu tin varios investigacion andando ta sigur cu no ta bay garantisa cu ningun investigacion nobo ta bay sigui.
Arthur Dowers no ta mira un Evelyn Wever Croes ta bay garantisa ningun tipo di investigacion contra Otmar Oduber ni contra su mesun gobierno of otro Ministernan, e bay gaña baca. Niun hende ta kere e cos ey ta bay pasa.
Problema actual no ta un problema interno di partido POR, Marisol Lopez Tromp ta forma parti di e gobierno di Evelyn Wever Croes, caminda e ta bezig ta ruim op e rotzooi di gobierno Wever Croes, no ta problema di POR. Niun hende cu ta bou investigacion ta traha pa partido POR pero mas bien tur ta trahando pa gobierno Wever Croes y asina crea un problema di e gobierno actual. Si acaso tabata problema di Partido POR anto no mester a yama comision cu representante di tur partido den coalicion pa bay busca solucion, ta kens el a kere cu tur hende ta, ta locual cu Dowers a expresa.
No por manda un representante di MEP, RED y abogado Swaen pa bay soluciona problema interno den partido POR caminda cu su persona no tin autoridad y caminda corupcion ta rementa den cara mirando cu ta patronahe, nepotismo y compra di accion den partido politico a pone cu e coalicion a forma y ta na mando awe.


text:
ARUBA TA BIRA E PROME DESTINACION PA CUAL JETBLUE TA OFRECE TEST PROME CU BIAHE
A.T.A. SUMAMENTE SATISFECHO CU E LOGRO AKI!
ORANJESTAD – Awe diaranson, Aruba Tourism Authority (A.T.A.) hunto cu e aerolinea JetBlue y The Vault (US Laboratory) a anuncia cu lo ofrece esnan biahando cu Jetblue riba e ruta di Merca pa Aruba cu nan por haci nan COVID-19 test prome cu nan yega nos destinacion. E testnan lo wordo conduci door di The Vault.
Desde september 2006, JetBlue a bira un partner importante y strategico pa crecemento di Aruba su turismo cu 4 diferente gateways for di Merca pa Aruba unda nos isla ta un di e destinacionnan clave pa cu nan servicio di Mint. Durante 2019, jetBlue a trece un total di 254.635 pasahero pa nos destinacion, cu ta 22.8% di tur bishitantenan pa Aruba. Cu esey nan ta e aerolinea cu ta transporta mas hopi turista pa nos isla. Entre juli pa october 2020, jetBlue a trece un total di 16.850 pasahero pa Aruba cu ta 25.1% di e total di e marketshare di e lunanan menciona.
Pronto jetBlue lo aumenta nan vuelonan pa nos isla.
Manera ta conoci, Aruba a bolbe habri su fronteranan parcialmente na juli 2020 pero cu restriccion pa e biaheronan prome cu nan yega Aruba. Sinembargo, e casonan positivo di COVID-19 na nos isla ta bahando y cu esaki e restriccionan pa e bishitantenan pa nos destinacion poco poco ta wordo ahusta.
Pa stimula e turistanan pa scoge nos destinacion como nan luga preferi pa pasa nan vacacion, desde prome di november e seguro obligatorio (Aruba Visitors Insurance) por ehempel a wordo reduci y awo ta pa cada estadia US$ 30.- pa persona y US$ 10.- pa tur mucha te cu 14 aña di edad. Tambe Aruba a elimina e lista di hotzones na Merca, unda tawatin mas restriccion pa e bishitante prome cu nan yega Aruba. Ademas di esaki, dia 1 di december Aruba lo habri su frontera pa e mercado di Latino America –cu excepcion di Venezuela- y tambe lo yama bonbini na biaheronan for di Mexico, Republica Dominicana y Haiti.
Un di e obstaculonan mas grandi pa e bishitantenan yega Aruba ta e test cu nan mester tuma y di cual nan mester upload e resultado negativo dentro di 72 ora prome cu nan yega Aruba. Nan tin opcion pa haci e test na Aruba tambe, pero gran mayoria ta opta y haci esfuerso pa haci esaki prome cu e biahe. Pa facilita e proceso aki aun mas, awo Jetblue ta ofrece su biaheronan riba e ruta di Merca pa Aruba pa haci nan COVID test prome cu nan yega nos destinacion. Esaki sigur lo yuda pa e bishitantenan yega Aruba mas facil. Jetblue ta lansa e programa aki cu Aruba como socio! Pues Aruba ta e prome destino pa cual Jetblue ta ofrece esaki.
Tur e esfuerso aki entre otro naturalmente lo yuda Aruba su economia bolbe florece. Aruba Tourism Authority kier a gradici AAA y DVG pa nan cooperacion y nan asistencia pa realiza e pasonan importante aki.
Mescos cu otro destinacionnan, nos isla ta pasando den momentonan di reto pa loke ta trata e pandemia aki. P’esey ta importante pa nos tur sigui e protocolnan manera stipula door di diferente instancianan manera den luganan publico mester sigui bisti mondkapje y mantene e distancia di 1.5 meter di otro. No mas cu 4 persona den un grupo y laba man frecuente cu habon of uza handsanitizer.
Hunto nos lo vence y nos isla y su turismo lo sigui florece!


text:
Bucaramanga, Colombia:Den un intento pa scapa di autoridad. Un homber a guli un par di renchi orea, cu ela horta for di un dama y actualmente autoridad local ta sperando pa mira con ta bay saca e renchinan y usa esaki como evidencia den e caso di ladronicia.
E robo a sosode den e centro di Bucaramanga, na momento cu un dama tabata canando dos homber a acerk’e y a ranca su prendanan for di dje. Na e momento ey tabata tin polis uniforma patruyando den e e zona aki y mesora nan a bay pa gara e ladronnan, pero un di nan a mira polis ta bin y a coi un par di renchi orea hinkanan den su boca y a gulinan.
E renchi orea tin un balor di mas o me nos 205 dollar, e homber a wordo traslada pa hospital, pa mira via medionan natural of por medio di un cirugia nan logra saca e renchinan.
Riba un radiografia, nan a mira cu e renchinan den su stoma y esakinan mester wordo saca paso nan ta e prueba principal cu lo wordo usa den e caso aki.
E dama a keda herida, cu un corta na ambos orea, na momento cu e homber aki na un forma bruto a ranca e renchinan for di e dama su oreanan.


text:
Diasabra den oranan di atardi (ora local) a tuma lugar programa di boxeo na stadion di Tottenham Hotspur caminda cu e pelea principal tabata entre Oleksandr Usyk di Ukrania y Anthony Joshua di Inglaterra.
Anthony Josha tabata campeon y tabata doño di 4 titulo mundial (faha) cual tabata WBA, IBF, WBO y IBO mientras cu Oleksandr Usyk tabata campeon di peso cruiser y a subi pa enfrenta Joshua kende tabata tin un pelea grandi firma cu Tyson Fury, pero pa motibo di clausula di revancha entre Tyson Fury y Deontay Wilder e pelea aki no por a continua y a dicidi di acepta e pelea contra Oleksandr Usyk.
Expertonan di boxeo tabata bisa cu e pelea aki lo mester tabata facil pa Joshua gana convincentemente y cu esaki lo ta un pelea pa tune up wardando ganador di e pelea entre Fury y Wilder.
Pero Usyk tabata tin otro plan, for di bastante luna caba e tabata train, prepara su condicion fisico pa tipo di peleanan aki, caminda e la declara cu e tabata sinti cu e lo subi di peso cruiser pa bira peso heavy.
Anthony Joshua a subi ring cu un record di 24 pelea gana, 22 gana pa knockout y pelea perdi mientras cu Oleksandr Usyk a subi cu record di 18 pelea gana 0 pelea perdi y 13 pelea tabata gana pa knockout.
For di comienzo di pelea por a mira cu Usyk tabata move hopi mas ariba ring, confundiendo Joshua masha hopi mes, e no a para ningun momento keto dilanti Joshua y tabata usa movimento di cabez constantemente, y atacando usando hopi su jab y tambe despues finalizando cu golpinan fuerte tanto na curpa y cara di Joshua.
Anthony Joshua a busca tur manera pa reacciona riba e estilo aki, comentaristanan hasta a bisa cu kizas e tabata spera Usyk cansa pa asina remata e pelea, pero esey no a sosode, Usyk a keda bringa un pelea inteligente y na varios ocasion a pone Anthony Josha den hopi problema, tabata parce cu na cierto momento e pelea aki por a caba pa medio di knockout, pero Joshua a keda riba pia henter e pelea.
Den di 12 round, Oleksandr Usyk a busca e pelea pa caba pa knockout y por poco a logra esaki, pero Anthony Joshua a keda riba pia y a soporta e golpinan di Usyk, pero despues di 12 round Anthony Joshua a mustra hopi den mal condicion, sinta den su skina y doctornan di pelea tabata mustra cara di preocupacion pa cu e boxdo aki.
Na final di pelea, tur tres juez a mira un solo ganador y a resulta di ta Oleksandr Usyk cu a bira campeon mundial nobo di peso pisa den boxeo.
Oleksandr Usyk ta logra algo cu Evander Holifield a logra basta aña atras ora cu e la laga peso di cruiser y subi pa peso pisa.
Desues di pelea a puntra Usyk si e ta dispuesto pa duna Joshua un revancha, e la bisa cu si, pero e ta desea pa e pelea aki tuma lugar na su pais natal Ukrania.


text:
KRALENDIJK – Por lo pronto ta produsí sufisiente koriente atrobe na Boneiru: e trahadónan di e terminal di zeta Bopec a kuminsá traha atrobe ayera nochi. Esaki a sosodé despues di e promesa di doño PdVSA ku e trahadónan por tene nan trabou asta si tanten lo mester sera e terminal.
Banda di esaki e sindikato BPWU a haña e siguransa di gezaghèber Edison Rijna i Representante di Reino suplente Jan Helmond ku lo hasi tur loke ta posibel pa tene e kompania habri.
‘Pasenshi’
Den un karta na idioma spañó na e trahadónan general manager Fabiola Claudia Baez ta skibi ku na nòmber di Bopec i e kompania venesolano estatal di zeta PdVSA e ta garantisá nan trabou i nan salario. Ademas e ta pidi nan tene pasenshi i mantené fe den futuro di Bopec, ‘e miho kompania di Boneiru i di PdVSA’.
Pa presidente Gabriel Pourier di e sindikato BPWU esaki tabata sufisiente pa pidi su miembronan bai traha atrobe. E motibunan prinsipal pa e akshon tabata miedu di retiro di e 110 trahadónan, i ku PdVSA no a laga tende nada mas for di kuminsamentu di desèmber ora ku Inspekshon di Ambiente di Biba i Transpòrt (ILT, Inspectie Leefomgeving en Transport) a pone un ultimatùm pa garantianan finansiero pa e mantenshon grandi di e instalashonnan bieu i peligroso. E deadline aki ta vense djabièrnè. “Si nos no tende nada nos ta keda para te djabièrnè”, Pourier a bisa ayera.
Despues ku e trahadónan a blòkia e porta djamars meinta trempan e sentral di energia di ContourGlobal no tabata haña kombustibel mas, ku lo a pone ku probablemente awe mes ContourGlobal lo no tabatin sufisiente produkshon di koriente. E peliger aki a kita.
Gezaghèber Rijna ayera tardi despues di deliberashon ku BPWU a klarifiká ku for di su responsabilidat pa òrdu públiko lo el a fòrsa e trahadónan via un kaso sumario òf un òrdu di emergensia pa kuminsá ku e suministro di kombustibel na ContourGlobal atrobe.
Den Haag
E delegashon di e sindikato a tende serka e Representante di Reino suplente Helmond ku diferente ministerio na Den Haag huntu ku gezaghèber ta hasiendo esfuerso pa mantené Bopec. Na desèmber a lanta un task force ku ta traha na un solushon tantu pa término kòrtiku komo pa término largu.
Ta remarkabel ku tantu den e karta di PdVSA komo den e deklarashon di gezaghèber no ta papia di un posibel solushon ku garantia finansiero. Si djabièrnè no tin siguransa tokante e 20 mion dòler nesesario, riba òrdu di ILT mester hasi e instalashonnan di Bopec bashí promé ku 1 di febrüari.


text:
ORANJESTAD – E hefe nobo básiko di polis na Sint Eustatius Maurice van Velzen ke hasi su trabou na un manera habrí i aksesibel. For di promé di ougùstùs e ta manehá e kuerpo di polis riba e isla ku el a siña konosé komo un ambiente di trabou bunita, “ku un pueblo amabel, hospitalario i habrí.”
For di òktober 2010 ta manehá polis na Statia for di Boneiru. Esaki no a resultá di ta un bentaha tur ora. Espesialmente e difikultat pa haña kontakto ku polis tabata un keho grandi. Van Velzen ke pa semper por alkansá polis.
“Trabou di polis ta duna i tuma. Polis i pueblo mester tin un konekshon ku otro; un laso kaminda nos ta skucha otro. Mi ke drenta den kontakto ku pueblo i tende kiko ta nan prekupashonnan”, Van Velzen ta bisa. Ta for di Koninklijke Marechaussee a mand’é bin traha den e kuerpo di polis di Hulanda Karibense.
Resientemente Sint Eustatius a hañ’é konfrontá ku un ola di kiebro. Violensia doméstiko tambe ta tuma lugá regularmente. “E koleganan a traha duru pa trata di solushoná e kasonan di kiebro”, segun e hefe di polis nobo. “Pero ainda tin hopi trabou di hasi. Na final ta nos meta pa redusí kriminalidat.”
Sero toleransha
A nombra e hefe di polis pa un temporada di un aña. Den e aña aki e ke mehorá e sintimentu di seguridat den komunidat i e kalidat di kuido di polis. Un enfoke di sero toleransha pa loke ta abusu di mucha, prevenshon di kiebro i seguridat den tráfiko p’e ta puntonan klave. “Relatá na esaki enfátikamente nos lo pidi sosten i envolvimento di gobièrnu, skolnan, organisashonnan pa hubentut i di nos partnernan den e sirkuito hurídiko.”, van Velzen ta bisa.
Na kuminsamentu di e aña di skol nobo huntu ku e polis di bario el a bishitá Gwendoline van Puttenschool. Pronto nan lo bishitá otro skol na Statia. Despues polis ke palabrá ku direktivanan di skol kiko ta e nesesidatnan di skolnan i studiantenan pa duna nan e informashon i sosten nesesario. Ku permit di, i den koperashon ku e direktivanan di skol polis lo desaroyá un programa di lès pa duna hubentut ku ta bai skol informashon i evitá insidente.
Kiebro
Van Velzen ta kontentu ku e éksito ku su tim a haña den relashon ku e kiebronan. Esaki ta danki tambe na e bon koperashon ku pueblo. Pasobra e kasonan ta kore ainda e no por konta detaye. Komo polis nos ke pa pueblo por keda aserká nos. Mi ta hasi un apelashon personal na komunidat di Statia pa aserká mi”, Van Velzen, ku tin 33 aña di eksperiensha serka Koninklijke Marechaussee na Hulanda, ta bisa. El a traha entre otro serka brigada Zuid-Holland, un brigada responsabel pa protekshon di frontera den e area di Rotterdam.
Koperashon
Mi motivashon pa solisitá pa un funshon na Hulanda Karibense ta mi preferensha pa koperashon pafó di e kuadro direkto di Hulanda. Mi ta kere ku na Statia mi por siña hopi, i ku mi por trese hopi for di mi experienshanan anterior. Mi ta spera ku huntu ku e koleganan di warda di polis di Sint Eustatius nos por subi e nivel di servisio i seguridat riba e isla. Mi ta buska un koperashon mas estrecho tantu den KPCN ku serka e partnernan eksterno.”
Outor: John van Kerkhof


text:
KRALENDIJK – Den Korps Politie Caribisch Nederland (KPCN, Kuerpo di Polis di Hulanda Karibense) tin un kultura di miedu enorme. Polis tin miedu di retaliashon i ta ekspresá nan mes solamente anónimamente, e presidente di e bònt di polis Charles Mercelina ta deklará. Un malkontentu ku ta oumentá mas i mas seriamente a brongosá hefe di kuerpo Hildegard Buitink.
E stashon di radio lokal Radio Digital a haña un karta anónimo ku a kousa hopi komoshon. Radio Digital a lesa e karta integralmente den transmishon, i despues tur sorto di alarma a kuminsá bati. Buitink a konvoká e bònt di polis pa un deliberashon di urgensha i awe nochi e bònt a papia ku su miembronan tokante e malkontentu ku ta reina.
Krítika pisá
Den e karta anónimo ku e título ‘Exodus’ Buitink ku tin un aña kaba ta traha komo hefe di kuerpo ta haña krítika písá. Ta papia di falta di rèspèt i konfiansa. Ta tira na su kara ku e no tin konosementu di kultura bonerianu. Ademas Buitink ta sin manera i e ta falta vishon pa progreso di e kuerpo. E eskritor(nan) anónimo ta bisa tambe ku Buitink ta faboresé otro polis – espesialmente hulandes oropeo – i ta komportá sin manera. Tambe a denunsiá e falta di konosementu di e kultura i idioma papiamentu serka e koleganan hulandes oropeo.
A papia tambe di e miedu bou di e polisnan bonerianu. “Asina e kana yega un kaminda tin miedu di dje. Esaki ta pa motibu di su komportashon i su mal karakter. Bo no por kritiká. Tin funshonario ku pa e motibu ei a bai. I tin hopi funshonario riba un ‘lista pretu’ ainda.” Den e karta tin un frase alarmante: “Nos tin e impreshon ku a mand’é aki pa debilitá e kuerpo di polis, pa asina e hulandesnan por tuma ofer.”
Huma i kandela
Pa finalisá tin pará de e karta ku lo aserká Ombudsman Nashonal, gezaghebber Edison Rijna i konseho insular. “Nos ta pidi Buitink pa tuma su retiru.” E sindikato di polis no por bisa si e karta ta binidero di seno di polis. “Simpelmente nos no sa. Ma esnan ku a skibié ta bon na altura si di kiko ta trata.” Mercelina ta bisa sí ku ‘kaminda tin huma tin kandela’. Mester manda e bala bèk pa Buitink. E mester sa kon el a komportá i analisá su propio komportashon. Si loke nan ta bisa no ta bèrdat e mester defendé su mes.”
E kultura di miedu bou di polis ta asina grave ku e sinkuenta polisnan presente durante e enkuentro di urgensha ku sindikato tabatin miedu di ekspresá nan mes. Mercelina: “Nos a puntra nan si nan ta sostené e karta òf nò. Niun hende no ker a papia abiertamente. Ta te ora ku nan por a skibi nan kehonan anónimamente riba un papel nan a bash’abou.” E bònt ta bai inventarisá tur e kehonan.
Komunikashon
Mercelina ta pertinente tokante un kos. E kultura di miedu serka polis mester disparsé. “E miedu no ta salú. Polis mester ekspresá nan mes i no anónimamente so. Nos mester skucha e echonan i dil ku nan. Komunikashon ta esensial, di parti di maneho di e kuerpo tambe. Nos mester trata i solushoná e problemanan aki huntu”
Buitink ta den deliberashon interno i ainda no por duna komentario.
Outor: Belkis Osepa


text:
Kerido kliente,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa.
Manera nos a ilustrá den nos Noti-ambiente 05 dor di uso kontinuo di fèrtilisante kímiko i pèstisida suela ta bai atras. Esei ta kondusí mas i mas na pèst i malesa ku ta manifestá sin ku ta mira solushon real pa e problemanan akí.
E resultado pa salú di hende, bestia i medio ambiente ta basta tempu konosí pa hinter mundu.
Nos tur konosé nòmber di hendenan ku den historia di humanidat a sobresalí ku konosementu ekstra-ordinario. Pa e okashon aki nos kier menshoná nòmber di Albert Einstein.
”We cannot solve problems with the thinking we used when we created the problems”.
Tradukshon:
“Nos no por solushoná problema ku e mesun manera di pensa
ku nos tabatin ora nos a krea e problema”.
Lastimamente ainda e dicho aki no a logra penetrá sufisiente den e konsenshi humano pa hasi e kambio di pensamentu real. Ainda e.o. nos ta tratando na tur manera pa kombatí malesa dor di hasi uso di supstansianan kímiko sintétiko manera pèstisida, hèrbisida, fungisida, anti-biotika etc.
Prof. Teruo Higa, e persona ku ta para na inisio di e teknologia di EM, mikro-organismo efektivo, tambe a praktiká e sistema menshoná ku su mayornan for di mucha. Pero segunda guera mundial a inspir’é pa skohe otro direkshon. E la hasi netamente loke Einstein tabata trata na inspirá hende kuné. Na lugá di kombatí, esta bringa un proseso ku kímiko sintétiko, e la bai stimulá e proseso regenerativo.
Ku otro palabra, e la pèrkurá pa oumentá e mikro-organismonan ku ta pertenesé na e bakterianan benefisioso artifisialmente, produsiendo asina mikro-flora di un suela den kual e bakterianan benefisioso ta predominá.
Awe nos ta para ketu na kon sí atendé ku nos suela na un manera salú i balansá.
EM-5 krioyo
Reseta di EM-5 pa kuido di suela i mata kontra di malesa, praktiká na paisnan ku un suela similar na esun di Kòrsou.
E reseta ta speshal pa un medio-ambiente for di balansa manera aki na Kòrsou, kaminda nos ta konfrontá ku hopi tipo di pèst i malesa di mata.
Fermentá e meskla durante di un luna p.e. den boter di plastik òf hèmber ku airlock.
Uso: Lanta e EM-5 na awa segun e formula 1: 1000
10 cc EM-5 den 10 liter òf 20 cc/ml den 20 liter
Pa mas informashon bishitá nos wèpsait pa e reseta di: Ekstrakto di mata fermentá
Sandovar i Rina


text:
Koredó di Formulá 1 Ayrton Senna, tabata mònek na Tibèt
Komunikado di Prensa
Bright Ideas & Services
15 di mart 2011 / 05-0311
UTRECHT / Kòrsou – Awe periodista medio místiko Martien Verstraaten a presentá su buki na minister plenipotensiario interino di korsou na ulanda Humphrey ‘Pim’ Senior. Ta trata aki di e buki ‘Vlinders kunnen niet Dadelen en Dadels kunnen niet Vlinderen’ ku ta trata bidanan di e koredó di Fórmula 1 Ayrton Senna kende a muri hasiendo su deporte.
Den e buki Senna ta papia ku Verstraaten di su bida komo mònek na Tibèt.
Verstraaten den e di 4 kapítulo di su buki ’Vlinders kunnen niet Dadelen en Dadels kunnen niet Vlinderen – Genetica van een innerlijke & uiterlijke carrière’, ta relatá su biahe pa Tibèt i e bida tibetano di Ayrton Senna.
Ing. Angel R. Salsbach, polítiko i eks gezaghèber interino di Kòrsou ta skibi den un palabra di introdukshon di e buki di Verstraaten tokante di maneho di transformashon ku: ‘ bida i bidanan anterior di e koredó di Fórmula 1 brasilero Ayrton Senna ta un ehèmpel bunita ku ta fria hende su sanger ora ku mira kon por presentá un karera.
Komo ‘medium’ i outor invisibel Verstraaten ta duna Ayrton Senna palabra, e ta papia kuné, kana den su pasado i desvelá i ta laga desvelá tokante di su bida i su karera eksitoso i tur kos tokante di kousa di su morto violento na aña 1994 durante di e aksidente riba e sirkuito di Imola na Italia.
Ta haña chèns pa mira e aksidente fatal aki for di un otro ángulo.
Senna komo mònek
E entrevistanan ta duna un bista den mishon di Senna ku despues ta forma base di éksito den su karera. E bista riba su pasado ta mustra bon kla ku base di su karera eksitoso ta den e konbento di mònek den e área yen di seru di Tibèt.
Verstraaten ta mustra den su buki for di un investigashon longitudinal e relashon entre aktual karera di un hende, su bida komo mucha/adolesente ku datonan relevante di su karera den bida anterior.
Politika i magia mas ayá
Verstraaten banda di Ulanda i na Kòrsou a traha pa diferente aña komo paragnostiko i ‘medium’ na Salvador da Bahia na Brazil. Esaki ta e siudat mágiko di kantante Daniela Mercury di e gran polítiko Antônio Carlos Magalhães kende na e momentu aki ta presidente di senado brasilero. Verstraaten a studia einan e mágiko Candomblé, un religion Afro-Brasilero i ta deskubrí ku politika i magia mas aya ta kana man na man ku otro.
Gurunan di Wimbledon
Gurunan di awendia no ta bisti mas toga ni nan no ta isolá nan mes mas den serunan’ asina Cássia Candra di Correio da Bahia a skibi.
Gurunan di awendia ta koredónan spiritual, ku ta kore outonan di kareda, nan ta ekselá riba e yerba santu di Wimbledon, ta hunga futbòl den trans riba yerba na Brazil òf ta Twitter manera lidernan polítiko pashoná den arena moderno.
Ya kaba ta tradusiendo e buki ‘Vlinders kunnen niet Dadelen en Dadels kunnen niet Vlinderen’ na portugues brazilero.
Pa mas informashon por bishitá
http:// www.martienverstraaten.com/events/senna.html
Nota pa redakshon
Pa mas informashon por tuma kontakto ku
DESTINATIONS – Laboratory for Intuitive Intelligence
+31 (0)616195225
the.mediums [arroba] martienverstraaten [punto] com
www.martienverstraaten.com
BISInc – Bright Ideas & Services Inc Curaçao
(5999) 767-9255, (5999) 561-2818
info [arroba] brightideasandservices [punto] com


text:
“Gobierno su meta ta pa tin un maneho responsabel y percurapa cubri gastonan di Gobierno y di sector priva”
Nos ta habri un siman hopi interesante. Na comienso di simanpasa tawata tin hopi reto pa por cumpli cu e obligacionnanfinanciero di pais Aruba. Esey tawata na momento cu nos a wordo informa cu Hulanda a cambia su condicionnan pa cu e fiansa na ultimo momento. Prome Minister Evelyn Wever-Croes a duna di conoce cu Hulanda a cambia e condicionnandi tal forma cu nos lo a perde como Awg. 130 miyonsimplemente pasobra nan a cambia e carta di condicionnan cu tawata aplicabel cu nan a duna den prome instante compara cu di dos biaha. E cambio aki ta pasobra cu den e prome carta Hulanda a bisa cu Aruba lo haña Awg 204 miyon pa juli, augustus y september y diripente den e ultimo carta di 4 di september, Hulanda a cambia esaki pa juli, augustus, september, oktober y November, pa e mesun suma di Awg204 miyon. Prome Minister a expresa cu Hulanda no a consulta cu Gobierno di Aruba prome y esaki tin consecuencia hopi grave pa Aruba.
“Mi a contact Hulanda mesora y a wordo notifica cu nan no ta bay fia nos e placa mas y a forsa nos asina pa nos mes bay busca fiansa. Na e momento cu nos a bay busca nos a tumanota cu tin interes riba mercado local financiero atrobe paAruba y e siman aki nos ta bay mira si berdad nos ta lograyega e suma aki cu nos tin mester. Mientrastanto fin di simanpasa Hulanda a bin bek y bisa cu nan a recapacita y realisanan eror y nan ta dispuesto toch pa presta nos e 2 lunanan eycu nan a kita di nos, pero cu nos tin cu cana un procedura pe. Nan a referi na un procedura via CFT. Esaki ta un proceduracu nos a cuminsa cu ne for di 2 siman caba kiermeen cu yanos a encamina pero cu ta tardando hopi na man di Hulanda”,Prome Minister a duna di conoce..
Prome Minister a sigui bisa cu e siman nos dilanti ta un simanhopi interesante pasobra nos tin plan A y plan B. Plan A ta pa sigui den negociacion cu Hulanda. Hulanda a indica cu nan ta dispuesto di presta Aruba tur e 5 lunanan aki, pero ainda tin e cuestion di diferente condicionnan riba mesa y ainda nan tin di contesta si nan ta bay acepta e dos lunanan cu nan a scrap den prome instante. Hulanda a indica siman pasa cu nan ta disuesto pero Gobierno no a haya un contesta definitive ainda. Aruba ta den espera di esaki. Si Hulanda bisa cu nan ta dispuesto pa fia Aruba pa tur e 5 lunanan e ora bo por bisa cu Gobierno por sigui papia di dje.
Plan B ta cu nos mercado financiero local mes. E siman akiGobierno lo mira cuanto interes tin ora cu e deadline yega di e bononan cu Gobierno a emiti y e ora lo mira si plan B ta un alternativa. Berdad plan B ta mas caro cu plan A, pero e no ta mas caro cu loke Aruba ta custuma. Di otro banda plan B ta algo cu nos mester awor paso awor Aruba mester paga e gastonan di cuido medico, di FASE y di loonsubsidie di e lunaaki. Ta hopi urgente pa Aruba haña e placa, y si tin cu paga un poco mas interes pa esaki, Gobierno mester hacie. Hulanda a forsa Gobierno pa tuma e paso aki ora nan a nenga Aruba e fiansa manera a wordo palabra.
“E siman aki ta interesante pasobra e ta un siman cu ta mustracu tin opcion atrobe. Nos no ta mara na un plan pero nos tin otro opcion y nos mester pone ambos den balance y mira kicota miho pa pais Aruba. Pero ta urgente si pa haña e placa y no por sinta warda pa tende di Hulanda. Ban mira e siman akikico ta bay pasa, si nos ta haña contesta di Hulanda of nos ta haña contesta di mercado local financiero, pero en todo casocomo Gobierno responsabel nos a traha un plan A y B y e responsabilidad cu nos ta carga ta pa percura cu Gobierno por cubri su gastonan di Gobierno y di sector priva. Tin hopicomerciante ta depende di loonsubsidie, di e sosten di Gobierno pa nan tambe por cubri nan gastonan. Esaki ta un luz na horizonte cu cosnan ta mehorando pa Aruba. Gobiernosu meta ta pa tin un maneho responsabel”, Prome Minister Evelyn Wever-Croes a duna di conoce.


text:
APFA ta logra rendimento di 6,9% den aña di corona
Den un sala di reunion bon bishita, APFA a reuni diabierna, 9 di juli 2021 cu e dunadonan di trabou afilia na APFA y e sindicatonan. “E coronavirus tabata tin un impacto enorme riba nos bida y e forma con nos ta custumbra di traha”, segun Sheila van Veen, gerente general di APFA. “Mescos cu hopi compania, APFA a haya su mes obliga pa cera su oficina na maart 2020 y sigui duna servicio desde cas. Desde mei 2021 nos ta bek na oficina y a cuminsa cu e servicio personal. Afortunadamente e recuperacion economico di Aruba ta bayendo bon, pero tin hopi cos insigur ainda. Mundo no a sali ainda for di e gara di e crisis. Bou di e circumstancianan dificil aki nos como APFA lo keda haci nos esfuerzo pa segura e pensioen di nos participantenan. Door di un maneho solido e fondo di pensioen a logra supera e consecuencianan di e crisis di corona den 2020.”
Bo por lesa e comunicado di prensa aki.


text:
Introduccion di visa pa ciudadanonan Venezolanonan a keda formalisa desde 15 di januari ultimo.
Durante pandemia di COVID19 Reino Hulandes lo trata visa solamente pa biahenan esencial.
Obligacion di Visa pa Venezolanonan mientras cu frontera cu Venezuela ta permanece cera Despues di deliberacionnan intensivo entre e partnernan den Reino durante añanan, finalmente a dicidi den 2019 cu ta haya necesario pa introduci un obligacion di visa pa ciudadanonan Venezolano cu tin intencion di biaha pa Aruba of demas paisnan formando parti di Caribe Hulandes.
E implementacion di e obligacion di visa pa ciudadanonan Venezolano ta forma parti di instrumentonan migratorio cual paisnan den Caribe Hulandes ta implementando cu e meta pa regula y maneha e fluho migratorio na un manera mas prudente y responsabel.
E introduccion di e obligacion di visa pa ciudadanonan Venezolano, a sosode caba na diferente otro paisnan den region di Latino America y Caribe. Inicialmente e implementacion di visa pa ciudadanonan Venezolano pa Aruba tabata planea y a wordo anuncia cu e lo a bin na vigor entrante di 1 di april 2020. Sin embargo, debi na e pandemia di COVID19, a haya necesario pa aplasa su introduccion.
Frontera ta permanece cera
E introduccion di visa pa ciudadanonan di Venezuela, ta para los di e (otro) topico di apertura di frontera cu Venezuela. En concreto por informa cu te ainda, maske deliberacionnan ta andando, no tin fecha palabra ki dia e frontera entre Reino Hulandes y Venezuela lo bolbe habri y bou cual condicionnan.
Otro instrumentonan pa maneha fluho migratorio banda di e introduccion di visa como un medida pa control di antemano riba e fluho migratorio, lo implementa tambe instrumentonan, manera:
- A-ESTA (pa autorisacion di viahe)
- APIS (pa e pre-screening di informacion di e biahero)
- Online ED-Card (Embarcation and Desembarcation Card)
Restriccion den servicio di visa pa Caribe Hulandes debi na COVID 19
Relaciona cu COVID19 ta recorda cu actualmente Ministerio di Asuntonan Exterior tin e posibilidad pa brinda solamente servicio limita di procesamento di peticionnan pa visa pa e paisnan den Caribe Hulandes y ta unicamente pa casonan considera como vital y esencial.
Como vital of esencial ta ser considera e siguiente categorianan momentaneamente pa Aruba:
- Personanan cu a ricibi un VTA (admision temporal pa Aruba) pa motibo cu lo bin establece nan mes na Aruba.
- Biaheronan M.I.C.E pa motibo di reunion (Meeting), incentivo (Incentives), conferencia (Conferences) of exposicion (Exhibitions).
- Biahenan di negoshi, interes of vinculo comercial of como parti di un mision economico.
- Doño di un propiedad na Aruba (residencia, condominio, time-share).
Pues bishitanan pa turismo (familiar etc.), procedente for di paisnan cu rekeri visa, ta conta cu medidanan tuma relaciona cu COVID19 y e servicio di procesamento di visa pa esakinan te keda suspendi te cu proximo aviso.
Exoneracion di obligacion di visa
1 Personanan cu ta biahando di transito;
2 Personanan cu ta solamente un rato den puerto (a bin cu un crucero y ta sigui navega)
3 Si e persona ta dispone di permiso di residencia permanente of temporal pa e siguiente paisnan di otro parti di Reino Hulandes; Merca; Canada; Territorio Schengen; Reino Uni of Irlanda.
4. Tur ciudadano cu tin un visa di entrada multiple valido pa e territorio Schengen (visa Schengen).
Con un ciudadano procedente di un pais cu ta rekeri di visa, mester aplica pa su visa den caso e mester bin Aruba pa un biahe esencial y vital?
Den caso cu ta trata di un visa pa biahe cu segun maneho ta ser considera como esencial of vital, e siguiente procedura lo ta aplicabel. E persona lo mester subi e website www.nederlandwereldwijd.nl y siguientemente e ta procede y yena su informacion via di un formulario online y agrega tur documentacion necesario pa asina por haci un pre-screening pa por prueba e motibo cardinal di e biahe. Solamente esnan categorisa como esencial y cardinal lo wordo selecciona pa evalua si tin capacidad pa continua cu e proceso. E personanan den e grupo aki lo ricibi un notificacion con pa continua cu e proceso di peticion di visa. Demas personanan, cu no ta cay den e categoria di esencial y cardinal, lo ricibi un mensahe general indicando cu actualmente pa motibo di limitacion di COVID-19 no ta procesando peticionnan di visa di otro indole.
Informacion detaya encuanto introduccion di e visa pa ciudadanonan Venezolano ta disponibel via di e website di Reino Hulandes: https://www.paisesbajosmundial.nl/paises/venezuela/viajes/visado-para-el-caribe-holandes/necesito- un-visado-para-las-partes-caribenas-del-reino.


text:
Un cliente cu no ta di acuerdo cu un desicion tuma door di DIMAS riba su peticion di permiso tin e derecho di entrega un carta di obhecion. E cliente por entrega su obhecion digital solamente via di e e-helpdesk riba e website di DIMAS www.dimasaruba.aw.
E cliente tin un termino di tempo di 6 siman pa e entrega un carta di obhecion desde e fecha cu ta para riba e desicion “Beschikking” ricibi for di DIMAS via email.
Con e proceso ta sigui cana?
Una bes DIMAS ricibi e carta di obhecion via di e canal indica, lo procede pa boek esaki den e sistema y e cliente lo ricibi un confirmacion via email cu su carta di obhecion a wordo ricibi.
Evaluacion di Obhecion
Na momento cu DIMAS ricibi e carta di obhecion lo bay evalua si e ta entrega den e termino di 6 siman. Den caso cu e carta di obhecion ta acceptabel ta significa cu e persona e entrega esaki den e termino stipula hunto cu tur e rekisitonan necesario pa e por wordo (re)evalua door di e departamento huridico di DIMAS.
Si e carta di obhecion wordo declara no acceptabel pa motibo cu e la wordo entrega mucho trempan of mucho laat e cliente lo ricibi un carta for di DIMAS via postkantoor y via email. Cu e carta aki e cliente por bay corte.
LAR
Si e carta di obhecion a wordo entrega na tempo pero e no ta cumpli cu e minimo di rekisitonan cu ta necesario pa e caso wordo (re)evalua, e caso lo wordo manda pa comision di LAR cu lo bay trata e caso. Comision di LAR lo duna DIMAS un conseho y DIMAS lo tuma un desicion final a base di e conseho ey. Si e persona no ta di acuerdo cu e desicion tuma, e por bay corte dentro di 6 siman desde e fecha di e desicion.
Casonan Frequente
Mayoria di biaha cu DIMAS ricibi carta di obhecion ta casonan cu por wordo re-evalua a base di hechos y circumstancianan nobo presenta. Motibonan frequente cu por wordo re-evalua door di DIMAS na 2020:
E cliente a logra entrega e documentonan cu tabata haci falta hunto cu su carta di obhecion por ehempel e documento di DPL.
E cliente por a demostra cu e la cumpli cu e pago door di e manda e comprobante di pago. Mayoria di bes ta pasobra e cliente a paga di un otro forma cu DIMAS no a indica y e pago no por a wordo “cleared” door di Departamento di Impuesto.
Plaso di desicion
Segun e ley y maneho DIMAS tin 12 siman pa duna e cliente un respuesta riba un carta di obhecion. Den caso cu ta necesario esaki por wordo prolonga te na un maximo di 24 siman en total desde e fecha cu e carta di obhecion a wordo entrega.
Resultado
Na momento cu un carta di obhecion cana su proceso y wordo evalua e cliente lo ricibi un desicion positivo of negativo. E desicion final lo wordo manda pa e cliente via di e emailadres cu e la registra den su peticion.
Pa mas informacion por bishita nos website www.dimasaruba.aw y pa entrega un Carta di obhecion por haci esaki unicamente di forma digital via di nos e-helpdesk Bezwaar/ Objecion / Appeal.


text:
Despues di a finalisá 4 di 6 ekspedishonnan sientífiko, Caribbean Cetacean Society (CCS) a studia visual- i
akústikamente mas ku 2.950 mamífero marino di dies diferente sorto entre e islanan di Anguilla i Martinique. Esaki
tabata parti di e proyekto “Ti Whale an Nou 2021 ” (Nos bayenanan chikitu). A graba mas ku 600 ora di zonidu bioakústiko di frekuensia haltu. Esaki a tuma lugá den 50 dia riba trayektonan di mas ku 4000 kilometer total.
E NGO aki ku a keda resientemente fundá pa biólogonan marino karibense di Martinique, ku ta atendé ku
protekshon di nan teritorio, ta mustra resultadonan prometedor durante e promé aña di investigashon. Dor di hasi
investigashonnan durante dos luna konsekutivo na 13 isla karibense, CCS a kolekshoná informashon tokante
mamífero marino den hinter Karibe. E organisashon Karibense aki a posishoná su mes kaba komo e kordinadó
adekuá pa promové e kolaborashon entre e diferente islanan ku e meta pa yuda mehorá konservashon di
espesienan ku no konosé frontera.
E promé 4 ekspedishonnan aki a hasi posibel pa graba e orka (Orcinus orca) visual- i akústikamente pa promé
biaha na Antiyas. Espesienan eksepshonal manera e orka pigmeo (Feresa attenuata) a ser mirá pa promé biaha
den e sanktuario protehá ‘Yarari Marine Mamma land Shark Sanctuary’ ku ta konsistí di e lamannan di Boneiru,
Statia i Saba. E estudio tokante 18 famia di e sperm whale (“Physeter macrocephalus”) ta indiká ku e mesun
gruponan ta ser dividí entre e sanktuarionan di naturalesa Yarari di e islanan BES i Agoa Sanctuary di e islanan
fransés. Pa e motibu aki koperashon ta e yabi prinsipal pa por protehá mamífero marino. Esaki ta un di e puntonan
esensial di CCS.
Aparte di kolekshoná datonan sientífiko, e inisiativa Karibense aki a brinda un eksperiensia balioso na mas di 20
partisipante ku ta aktivo den e investigashon di mamífero marino den e region mas amplio di Karibe. Durante e
ekspedishonnan aki, partisipantenan lokal a haña entrenamentu i a logra haña abilidatnan riba tereno di e tópiko
aki ku ta poko konosí. E meta ta pa engrandesé e konosementu di mamífero marino den nan teritorio.
Pa kada ekspedishon ta bai un tim di 6 persona riba un boto en buska di bayena ku dòlfein. Un sistema hidrofóniko
ta hasi posibel ku por skucha durante dia i anochi kua espesie di mamífero marino ta serka di e boto. Inspekshon
visual ku ta tuma lugá konstantemente for riba e boto ta yuda señalá e animalnan ku ta na superfisie di awa. Ora
nan yega sufisientemente serka di e boto, e ekipo ta kolektá informashon for di e rabu di e sperm whale a base di
portrèt i telefoto. Pa medio di e forma di rabu, e sperm whale ta ser identifiká, meskos ku nos ta hasi ku fingerprint.
Pa medio di e informashon aki por identifiká famianan i movishonnan di tur e tiponan di bayena na Antiyas.
Tur isla Karibense ta dependé di e ekosistema marino pa loke ta trata kuminda i entrada, pues ta importante pa
protehá esaki. E grupo di famia bayena ta un espesie vital pa hende. Poko hende ta konsiente ku anualmente e
bayenanan grandi ta risibí 4 biaha mas tantu dióksido di karbon i ta produsí 4 biaha mas tantu oksígeno ku e gran
selvanan di Amazonas. Por ehèmpel, e sperm whale ta e animal feros mas grandi na mundu. E ta biba den famia,
tin kultura i ta papia diferente idioma den grupo. Pèrdida di e espesie aki por ta desastroso pa bida marino manera
nos konosé.
E sobrá di e ekspedishonnan lo bai desvelá sin duda otro resultadonan fasinante di nos herensia natural ku no ta
hopi konosí.
Nètwerk i partnernan
E ekspedishon aki ta e resultado di e kolaborashon den e nètwerk Karibense, loke ta parse di ta e mihó solushon
pa protekshon di espesienan migratorio ku nos ta kompartí. Esaki a ser realisá pa medio di partisipashon di
partnernan públiko i privá: Corail Caraibes, World Wildlife Fund for Nature – Netherlands, EDF Group Foundation,
Orange Foundation, SARA, DCNA i AWI.
UN NGO LOKAL KU RESIENTEMENTE A SER ESTABLESÉ, TA EKSPONÉ RESULTADONAN EKSEPSHONAL DI SU PROMÉ EKSPEDISHONNAN SIENTÍFIKO DEN KARIBE.
Despues di a finalisá 4 di 6 ekspedishonnan sientífiko, Caribbean Cetacean Society (CCS) a studia visual- i


text:
Geplaatst op 07 May 2020 dor di Ministerio Desaroyo Sosial, Labor i Bienestar
Willemstad – Minister di Desaroyo Sosial, Labor & Bienestar, Minister Hensely Koeiman, a tuma un desishon dia 28 di aprel 2020 na benefisio di dunadónan di trabou ku pèrmit di trabou. Ela hasi esaki tambe pa tur aktor por tin e espasio nesesario pa atendé ku e aspekto atministrativo di pèrmitnan ku lo kaduká den e temporada difísil ku Kòrsou ta aden.
Minister a tuma e desishon aki konsiderando e impakto ku e medidanan tumá pa kontrarestá plamamentu di COVID-19 tin riba diverso sektor di nos ekonomia, kupo di trabou i tambe e aspekto operashonal di Sektor di Labor di Ministerio di Desaroyo Sosial, Labor i Bienestar (SOAW).
Ainda no ta sigur ki dia Kòrsou lo por bolbe na e situashon ku tabatin promé ku COVID-19.
Pa brinda e negoshi, e ekstranhero i Sektor di Labor e espasio pa atendé ku pèrmit, Gobièrnu a disidí ku si un pèrmit di trabou ta kaduká entre 30 di mart i 30 di yüli 2020, konforme e desishon nobo (MINIS-BESCHIKKING-SOAW) di gobièrnu, e pèrmit ta keda bálido te 30 di yüli 2020.
Baha (download) e MINIS-BESCHIKKING-SOAW pa bo tuma nota di su kontenido.


text:
BIRMANIA - Un potente teremoto di magnitud 6.8 cu a sacudi diaranson e centro di Birmania, a provoca por lomenos...Read more
AMATRICE, Italia - Un teremoto di magnitud 6.2 a sacudi Norcia, den centro di Italia, madruga di diaranson. E movimento...Read more
BEIJING, China - China a revela e diseño di su nave pa Marte riba diahuebs, oranan despues di a anuncia...Read more
HAVANA, Cuba - E delegacionnan a informa cu ya a keda cl e temanan substancial. Diaranson awo, lo aborda temanan...Read more
L'AQUILA, Italia - Un temblor di magnitud 6.2 a sacudi diaranson, pa 3'or y mey di madruga, e zona central Italiano,...Read more
MIAMI, Florida - Un transformador di e subestacion di Florida Power and Light (FPL), ubica noordoost di Miami Dade, a...Read more
CHARLOTTE, North Carolina - Dianan despues cu su ruman homber sorto y cu problema pa papia a muri door di...Read more
MIAMI, Florida - E di shete tormenta tropical di e temporada di horcan den e cuenca di Atlantico por converti...Read more
GENEVE, Suisa - Nacionnan Uni ta preocupa pa un ola enorme di refugiado, mientras cu ehercito Iraki ta bay riba...Read more
MOSCU, Rusia - Rusia no lo competi den e Weganan Paralimpico di Rio despues di perde un apelacion contra e...Read more
MEXICO - Jesus Alfredo Guzman, yiu homber di Joaquin "El Chapo" Guzman, secuestra siman pasa na Puerto Vallarta, a wordo...Read more
VENTOTENE, Italia - Lidernan di e mayor economianan di e Eurozone a combersa dialuna, tras di e sorpresivo decision di...Read more


text:
medaya brons
-
News
Brons pa Aruba
Medaya di brons pa Aruba Awe mainta a inicia e weganan di 3 y 4 lugar aki na Rosario. Despues…Read More »
-
Barranquilla2018
Thashaina ta conta di su medaya den Masters na Cali
Thashaina Seraus ta conta di su medaya di Brons cu e la gana den e Masters aki na Cali, Colombia.Read More »
-
Barranquilla2018
Interview Team Damas Bowling
Interview cu e damas nan di Bowling cu a gana Medaya di Brons pa Aruba.Read More »
-
Barranquilla2018
MOMENTO HISTORICO PA ARUBA
MOMENTO HISTORICO PA ARUBA E deporte di bowling a inicia ayera cu e parti di Team Femenino na Cali, Colombia…Read More »
-
Barranquilla2018
Brons pa Kyra y Abigail
E duo di natacion artistica Kyra Hoevertsz y Abigail de Veer ta logra medaya di brons den Duo Liber aki…Read More »
-
Barranquilla2018
Kyra ta logra medaya di Brons
Algun imagen di awe mainta na momento di e presentacion di Kyra Hoevertsz durante su Solo Liber cu a logra…Read More »
-
Barranquilla2018
Brons pa Kyra den Solo Liber
Kyra Hoevertsz ta conta riba su Solo Liber di awe caminda e ta logra Medaya di Brons.Read More »
-
Barranquilla2018
Un biaha mas medaya pa Aruba
Kyra Hoevertsz ta logra un biaha mas medaya di brons pa Aruba. Awe tabata e Solo Liber den e deporte…Read More »
-
Barranquilla2018
Brons pa Kyra den Solo Tecnico
Kyra Hoevertsz cu a logra medaya di brons den e Weganan Centroamericano y del Caribe ta conta nos mas di…Read More »
-
Barranquilla2018
Medaya di Brons den Natacion Artistico
Nos ta comparti mas imagen di e Natacion Artistica caminda Kyra Hoevertsz a gana medaya di brons awemainta aki na…Read More »


text:
Prome Minister Evelyn Wever-Croes a ricibi bishita di cortesia di Presidente di Hoge Raad Mr. Gerdineke ‘Dineke’ de Groot. Desde 1 di November 2020, Mr. de Groot ta fungi den e funcion importante aki. Hoge Raad ta e corte di casacion na Hulanda y pa henter Reino. Mr. Dineke de Groot ta e prome presidente di Hoge Raad femenino desde 1838 cu Hoge Raad a wordo introduci.
Mr. Dineke de Groot ta un bon ehemple di hende muhe den posicionnan halto y di liderazgo. Den nos tempo, aunke cu ta birando mas common pa wak hende muhe den posicionnan di liderazgo y posicionnan clave, toch e cantidad di lider femenino mundialmente ta hopi limita.
Na Aruba tin hopi hende muhe den posicionnan clave den comunidad cu ta trahando den diferente area di crecemento como tambe den politica. Parlamento di Aruba ta consisti di 7 parlamentario femenino y den Gobierno tin 2 minister feminino. Mundialmente hende muhenan ta wordo eleva na posicionnan di liderazgo, manera Margaret Thatcher, Angela Merkel y Michelle Bachelet. Y awo, desde 2017 nos pais tambe ta conta cu un hende muhe cu ta lidera un pais pa prome biaha den nos historia sirbiendo su di dos termino como Prome Minister. Pa Prome Minister Evelyn Wever-Croes, ta un motibo di orguyo pa sirbi nos pais como hende muhe den posicion di liderazgo.
Den un publicacion di Forbes, nan a enfatisa cu paisnan democratico unda cu ta respeta derechonan humano y hende muhenan a alcansa posicionnan di liderazgo, ta paisnan cu miho a maneha e crisis di Covid 19. Prome Minister di nos pais a mustra esaki tambe den e pio crisis cu Aruba a conoce. Aruba ta recuperando poco poco pero sigur bou di su maneho. Un meta sigur ta pa sigui encurasha nos mucha y hende muhenan pa duna tur di nan banda pa alcansa nan soño y bira profesionalnan cu ta asumi posicionnan clave den nos comunidad.
Prome Minister ta gradici Mr. Dineke de Groot pa su bishita di cortesia y a tuma un potret cu ta keda archiva como un potret historico.


text:
Enseñansa Superior
Na Aruba tin dos instituto cu ta ofrece Enseñansa Superior reglamenta:
Enseñansa Superior ta ofrece estudio na di tercer nivel di enseñansa (tertiar onderwijs) unda e graduado ta obtene sea un titulo (bachelor, master, meester of phd) of un grado di bekwaamheid of bevoegdheid como docente of maestro. Un hoben cu diploma di HAVO, VWO of MBO por drenta Enseñansa Superior.
Ordenansa nacional (ley)
Enseñansa Superior na Aruba al momento ta reglamenta di e siguiente manera.
IPA ta reglamenta den:
UA ta reglamenta den:
Directiva
Instituto Pedagogico Arubano (IPA) ta bou di auspicio di Dienst Openbare Scholen (DPS), mientras cu Universidad di Aruba ta bou di auspicio di College van Curatoren di UA.


text:
Grandioso Mini Mercado durante Curibbian Festival, 6 di September
Santa Rosa cu grandioso mini mercado durante Carubbian Festival
“Tentnan di cuminda crioyo a wordo masalmente bishita”
Diahuebs 6 di september Santa Rosa tabata presente pa prome biaha durante e celebracion di Carubbian Festival unda cu a duna bishitantenan e oportunidad di disfruta di platonan crioyo manera Santa Rosa su mercadonan ta conoci pe.
E mini mercado di Santa Rosa a ricibi un record di bishitante cu a disfruta di platonan manera e famoso sopi di lion fish, pisca y cabrito riba grill y snacksnan special pa vegetarianonan. Tentnan di boca dushi tabata yen di diferente surtido di bolo, chuculati di pinda, honing y diferente surtido di batido fresco. Alavez bishitantenan a haya e oportunidad pa cumpra palonan di mata di fruta pa asina nan por planta na cas y cosecha nan mes un frutanan.
E ambiente durante e mini mercado di Santa Rosa na Carubbian Festival tabata sumamente placentero unda cu bandanan local a toca y alegra e anochi.
Diahuebs dia 27 di september Santa Rosa lo ta presente un biaha mas durante Carubbian Festival dunando pueblo di San Nicolas y su bishitantenan un otro oportunidad pa disfruta di su grandioso mini mercado.
“Ban sostene nos cultura, practica cria, pesca y agricultura”


text:
ORANJESTAD, 12 oktober 2020.
Segun resumen di awe 21 persona a recupera, tin un total di 3 caso nobo di Covid-19, di cual tur ta residente, ("positivity rate" bou residente ta 14%). E total di casonan activo a baha cu 18 persona y ta na 375 awe, total di testnan haci ta 274, testnan haci bou di residentenan na laboratorio di hospital ta 21. E total di casonan di fayecimento relaciona na Covid-19 ta 32 y no 33 manera cu a informa den update di diasabra. E cambio aki a surgi despues cu hospital y DVG a evalua e causa y circumstancia di fayecimento.
Hospital ta informa cu tin un total di 14 persona interna di cual 4 ta den cuido intensivo y 10 ta isola riba piso general.
Pa nos sigui controla e pandemia di Covid-19 ta importante pa comunidad ta alerto y na prome indicacion di sintoma tuma contacto cu dokter di cas pa por haci un test. Door di isola e casonan positivo nos por controla e virus y stop e di sigui plama.
Ban sigui cuida, Aruba ta conta cubo pa sigui maneha y controla e virus di Covid-19.


text: KRALENDIJK –É bèrdat i nada mas ku e bèrdat, Richard “Cha” Pietersz ta remarka ku ta inkreibel kon ta bende entre otro fruta i berdura asina karu, loke no ta kuadra ku e base doméstiko. Hopi bes e hende ta mal kontentu ku e preisnan haltu, sinembargo e no ta sali dilanti pa demostrá ku e no ta kontentu. Loke ta sosodé último tempu no ta korekto. Cha ta referí na entre otro bakoba ku ta inmensamente karu riba mèrkado. El a manda algun potrèt ku ta indiká ku un kachu di bakoba ta kosta 5.82 dòler, loke ta impagabel pa e siudadano, Cha a konta.


text:
Concurso di Pinta & Kleur: KIDS CORNER NA DO IT CENTER SHABA
E comision di accion cu ta encarga pa ehecuta e plan nacional cu ta atende cu e problematica di cacho riba caya a organisa e aña aki atrobe, despues di e exito grandi obteni na 2019, un Concurso di Pinta & Kleur cu a wordo lansa dia 4 di oktober, Dierendag.
Tur hende por download e formulario di informacion y participacion na www.specialprojectsaruba.org y print esaki pa muchanan por pinta y kleur na nan estilo pa participa na e concurso aki. Tambe por haya mas informacion y entrega e formulario di participacion na tur 4 MFA.
Pero e comision tawata en busca di un lugar central - pariba y pabow di brug - si por, cu ta habri pa oranan mas largo, na unda cu nos muchanan por wordo acerca y brinda e posibilidad pa haña sa mas di e campaña aki. E comision di accion a dicidi di acerca DOITCENTER pa ricibi formularionan di participacion for di muchanan cu kier participa, y ora e gerencia di DOITCENTER a tende di e plannan y e intencion tras di e Concurso di Pinta & Kleur, nan a keda encanta cu esaki y a brasa e proyecto. E comision di accion por a conta cu un tremendo colaboracion di nan parti: DOITCENTER a crea un kids corner special pa e concurso menciona, caminda muchanan por ricibi un formulario di participacion y nan por cuminsa cu nan arte eynan mes mientras cu nan mayornan ta haci compras. Ora mayornan caba di haci compras e muchanan ta bay cu nan formulario di participacion cas pa cabe na nan gusto. Muchanan mester kleur ambos banda di e formulario y tambe pinta nan mascota favorito.
Ultimo dia pa entrega e formulario di participacion lo ta dia 5 di November venidero. Dia 20 di November, cu ta Dia Internacional di Mucha, e ganadonan lo ricibi nan premionan.
Bandi di e 4 oficinanan di MFA cu por entrega e formularionan di participacion, e comision a haya cooperacion di Aruba Animal Shelter, Bestial, e Centro di Control di Cacho y e oficina di Gobierno Eddison Briesen na San Nicolas. Y claro, no por keda sin meciona cu por hiba e formularionan di participacion na e Costumer Service Desk di DOITCENTER tambe.
E meta di e Concurso di Pinta & Kleur ta pa yega cerca di e curason di nos muchanan na Aruba na un edad hopi jong pa asina logra conscientisa nan di e cuido di un mascota y di e responsabilidadnan di ta doño di un mascota ta trece cu ne; sea cu e mascota ta un pushi, un canario of un cacho.
Di e forma aki e comision ta spera di por planta e simia den nos ciudadanonan di futuro, pa tin respet y ta duna balor na nos mascotanan cual tambe ta forma parti di nos famia y di nos bida diario.
Ban encurasha nos muchanan y laga nan tur participa den e concurso aki.


text:
Kralendijk- Vários negoshi i organisashon na Hulanda Karibense den tempu korto a bira víktima di atake sibernétiko di ‘ransomware’. E ora ei ‘hacker’ nan ta eksigí sèn for di víktima pa kita lòk for di e sistema i pa kita e vírùs. Por distribuí vírùs di kòmpiuter tantu via kòmpiuter komo telefòn mobil durante kua ta infektá òf lòk e sistemanan. Ta preokupante pasobra organisashonnan grandi, importante i vital manera Banko Sentral di Kòrsou i di Sint Maarten tambe (kasi) a bira víktima di esaki.
Entrante aprel 2021 KPCN a lansa un tim sibernétiko spesial ku komo meta pa duna bon sosten e añanan benidero riba tereno di krímen sibernétiko. Pa haña e malechornan tin ora ta resultá di ta difísil pa motibu di posibilidatnan digital mundialmente pa ku e tipo di atakenan aki. Pero sí e tim aki por duna sosten na dunadó di keho i negoshinan den e proseso pa minimalisá desbentaha. E tim sibernétiko di Kuerpo Polisial Hulanda Karibense ta úniko den e parti Karibense di Reino i di forma aktivo ta buska kolaborashon ku otro kuerpo, organisashon i partner ku por sostené nos den esaki.
E periodo benidero, banda di e kasonan di reshèrshi ku ta presentá lo kompartí informashon preventivo tambe ku organisashon i individualnan. Aki por pensa riba vários konseho pa hasi sistema di bo kòmpiuter mas seif i pa minimalisá e chèns di bira víktima.
Si bo a bira víktima di atake sibernétiko menshoná ariba, òf posiblemente tabatin di haber ku otro tipo di krímen sibernétiko, tuma kontakto ku e departamentu di ‘Cybercrime’ di Kuerpo Polisial Hulanda Karibense via number di telefòn 715 8000 òf via meil na [email protected].
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Tòp 4 di Komparashon di prèis aprel 2019 ta keda meskos
E komparashon di preis ta wak seka e supermerkadonan ku ta partisipá, solamente e artikulo mas barata di kada un di e 60 produktonan inkluí. Ta posibel ku den e mesun tiendanan aki tin tambe un variedat mas karu di kada produkto. Ademas, preis i inventario ta varia regularmente. Konsumidónan por spar sèn dor di kumpra konsiente i paga bon tinu riba preis.
Preis di produktonan fresku, manera bèrdura i fruta, ta varia mas tantu. Esaki ta normal. Den luna di aprel, e subida relativo di preis di banana i lamunchi tabata notabel. Na mart kasi niun tienda no tabata tin banana, probablemente dor di problema di importashon for di Venezuela. Hopi tienda a bolbe haña banana pa aprel, pero na un preis promedio di kasi 80 sèn dòler pa pida, lokual ta dòbel di e preis promedio na februari di e aña aki. Lamunchi tambe a bira basta mas karu. Na februari un kilo di lamunchi tabata kosta promedio $3.18, na mart e preis promedio tabata $3.45 pa kilo, i e luna aki ela subi atrobe yega un promedio di $ 4.10 pa kilo. Pues e subida di preis a konsekuensia di e serada di frontera ku Venezuela a kontinuá pa e produktonan aki.
Via e website Unkobon.org konsumidónan por baha e Komparashon di Preis i e ‘spreadsheet’ ku informashon general di tur preis di e 60 produktonan na kada supermerkado ku ta partisipá. E ‘spreadsheet’ ku informashon general ta kontené e detayenan di e preisnan inkluí den e kalkulashon, i tambe un resumen kaminda por mira na kua supermerkado e preis di kada produkto ta mas kumbiniente.


text:
Segun Tromp-Lee pa su persona ta un honor di por a huramenta diabierna mainta, 17 di September 2021, como miembro di e organo di mas halto di Aruba.
E ta sinti su mes honra di por ta un biaha mas un representante di pueblo y hunto cu demas miembro di Fraccion di MEP e ta cla pa cumpli cu su tarea di sirbi nos pais y nos hendenan.
E ta gradicido na Papa Dios y na tur cu a pone nan confiansa den su persona.
E ta indica cu mescos el a bin ta haci ultimo añanan, e lo percura na tur momento pa salvaguardia interes di pueblo y no obstante cu e ta un parlamentario cu ta sostene Gabinete Wever-Croes II, e lo sigui cumpli cu su trabou di controla gobierno y ta un bos pa pueblo. Algo cu sigur el a demostra ultimo 4 añanan.
Na mes momento e ta enfatisa cu ta tarea di cada un di e 21 miembronan di Parlamemto pa sigui eleva e nivel di politica den Parlamemto y asina aporta na e meta pa restaura e confiansa di pueblo den e organo mas halto di nos pais.
Tromp-Lee ta finalisa bisando cu el a asumi e reto pa ta Lider di Fraccion di MEP y cu e tin tur confiansa den e ekipo cu e lo lidera den e periodo nos dilanti.


text:
Gradicimento y Invitacion
Pa medio di e Juinan, Nietonan, rumannan, sobrino(a)nan y demas famia Giel-Martinus nos kier a gradici tur cu a companja y sostene nos durante di entiero
di nos difunto stima
Thelma Natividad Giel-Martinus
Un danki na tur esnan cu a manda krans, whatsapp, email y na tur e jamadanan telefonico ricibi.
Un danki tambe na bisinjanan, amigonan, conocirnan, ihanan.
Tambe un danki na e enfermeronan di piso 2 di HOH, y Aurora Funeral Home, especialmente Zulayka pa e bon trato.
Boso atencion y sosten tabata un consuelo grandi durante di e momentonan dificil aki.
Alavez nos kier a anuncia cu ta bai tin un sacrificio di misa diamars 21 di September 2021 pa 7 pm na Misa Santa Filomena na Paradera.
Cu Thelma sosega na paz.


text:
WILLEMSTAD – “Aktualmente Kòrsou no por kompetí ku e barkunan grandi. Apsolutamente ku nò.” Asina Erwin Koense, presidente di Piskadó Profeshonal ta bisa. Segun e presidente e sektor mester inová i subi laman ku trawler grandi (barku pa peskeria medio grandi òf hopi grandi). “Nos mester di plaka pa esaki.”
Aktualmente Spaña ta nabegá ku trawler bou di bandera kurasoleño pa asina no pasa nan propio kuota. E plaka ku Kòrsou ta haña p’esaki ta pa duna peskeria lokal un empuhe. Segun e piskadónan nan no ta ripará nada di esaki.
Invertí den peskeria lokal
Ku e plaka spañó lo mester a eduká piskadó pa nan mes nabegá huntu riba riba e barkunan grandi internashonal. E ora ei nan ta riba laman simannan, tin be lunanan largu. Segun piskadó profeshonal Edwin ‘Makambí’ Flameling esaki lo no sosodé. “Aktualmente nan ta laga mucha hòmber di pais ku sueldo abou bin traha pasobra niun yu di Kòrsou no ta bai hasi e trabou aki pa mil florin pa luna.”
Minister Stanley Palm (Desaroyo Ekonómiko) resientemente a firma un akuerdo ku gobièrnu spaño pa huntu kombatí peskeria ilegal na Oropa. Tur dos pais mester hunga un papel den esaki. Flameling ta pensa ku tin muchu poko plaka ta bai pa Pais Kòrsou mientras ku ta gana hopi plaka ku e trawlernan grandi. “Kasi no ta posibel ku Kòrsou ta haña solamente un mion p’esaki, ma aparentemente t’asina mes.”
Aparato i konosementu
Erwin Koense no ta ferwagt nada di gobièrnu. Si sobra algu mes di e plaka spañó, e ta disparse bai otro kaminda, e ta pensa. Koense ke pa e kurasoleñonan mes subi laman ku trawler grandi. Esei ta posibel dia e piskadonan lokal tin e mésun botonan i aparato i konosementu ku por ehèmpel Spaña.
No tin plaka pa esaki. Piskado tin muchu gastu di mantenshon i gasolin ke men ta difísil pa spar. Un fiansa tambe ta karu segun Koense. Banko di Desaroyo di Antia Hulandes (OBNA) ta duna nos fiansa ku un porsentahe di interes di 8 pa 13 porshento. Esaki ta haltu i igual na un fiansa di kualke otro banko. Ademas no ta aprobá hopi di e petishonnan.”
Stanley Marks na OBNA ta enkargá ku finansamentu di agrikultura, peskeria i krio di bestia na Kòrsou i sobrá èks Antia. 80 porshento di su klientenan ta piskadó. Marks ta konfirmá ku e porsentahenan di fiansa ta minimalmente 7 porshento. “Nunka esaki no tabata otro. Nos mesker paga nos kreditornan.”
Término largu
Segun Marks no ta plaka ta e problema sino edukashon. E tambe ta haña ku e sektor mester inová sino nunka un piskadó lo no gana mas ku un suma marginal. “Peskeria ta un bon tradishon pero e mester krese ku e tempu djawó. Bendementu di piska riba kaya ta un bon ehèmpel; ta grasioso pero sin manera pa fria e no ta higiéniko i e ta atrasá.”
Fiansa ku piskadó pidi na OBNA mayoria bia ta pa mantenshon òf kompra di un barku lokal. “Piskadó mester kuminsá pensa den término largu. E ora ei gustosamente nos ke yuda pasobra nos no tin rel di idea nobo.” Marks ta bisa ku tur fiansa ta haña un chèns, pero ta enfatisá ku nan mester ta realista si i basa riba un plan. E ta mira futuro skur pa piskadonan lokal. “Den hopi pais nan ta bai laman dianan largu pa un kohida grandi di piská, pero aki ta bai ora mester di plaka. Peskeria ta un estilo di bida na Kòrsou. Bo no or djis kambia esaki.”
Outor: Elisa Koek


text:
WILLEMSTAD – Movementu Progresivo ta e kontesta di Marilyn Moses riba kuater aña maneho di ekonomisashon ‘sin paga tinu riba hende’. Dia 6 di novèmber 2015 Moses a sali for di PAIS, pasobra e partido ker a sigui pèrta faha, miéntras ku ekonomia tabata krem pa e di tantu aña kaba. “Tin un límite na kuantu bo por laga un pueblo sufri.”
Movementu Progresivo no tin finansiadó di partido, tur kos nan mes ta paga. “Nan por bini si, esta si nan bai pa Kòrsou i no pa nan propio interes. Bon mirá si nan hasié pa nos isla nan ta haña hopi mas bèk.
“E elekshon aki ta un ‘no option election’, ta p’esei nos ta haña e oportunidat. Hende ta hartá di polítika. Tur bia meskos meskos. Pero e status quo di awor no ta un opshon. E mésun partidonan, e mésun finansiadónan ta duna e mésun resultado. E partidonan bieu lo no sirbi i e votadó ke algu otro.”
Pilá
E mishon di Moses ta pa den pas, harmonia i prosperidat duna e famia stabilidat pa desaroyá. Nos ta un partido kristian-demokrátiko. E base ta palabra di Dios.”
Un di e puntonan di atenshon di mas importante pa Movementu Progresivo ta ekonomia. “Esaki no por stagna mas pa motibu di maneho di gobièrnu. Mester stimulá ekonomia, mester sostené inovashonnan. Ke men atenshon pa turismo i kompanianan chikí i atenshon pa hende; sòru pa bo por lanta un kompania.
Salubridat
Den e vishon di Moses enseñansa i salubridat mester ta pagabel i aksesibel pa tur hende. “Ke men pa esnan mas abou den komunidat tambe. Ta nèt e hendenan ei mester di nos. Ademas nos ke invertí den mihó enseñansa pa realisá un ekonomia duradero.”
“Salubridat tambe ke men sòru pa hende ta salú i ta keda salú. P’esei nos ta invertí den prevenshon. Pa trata obesitas por fasilitá deporte. Nos ta un isla agradabel ke men invertí den bon fasilidat, por ehèmpel na kosta. Tin hopi hende ta kana einan, ke men bo por saka bon resultado lihé.”
Outor Dick Drayer


text: Tabata algun minuut prome cu 2’or di merdia caminda cu un dama chauffeur tabata manehando un Range Rover color preto riba e caminda di Santa Marta. Den careda algo a bay fout; no ta conoci kico por a causa cu e Rover preto numera A-34500 a pega candela. Daño material tabata basta, e parti dilanti di e auto a kima por completo. Hood, luz y motor por bisa cu a kima casi por completo. Parti paden a keda manera un buskuchi di soda, sienta, dashboard y mucho mas a ricibi daño. E Rover ta un modelo basta antigua. E dama chauffeur no tabata herida.


text:
KRALENDIJK – Sohaima M. ta mama di un mucha muhé di shete aña ku problema di kondukta. “Kasi mésora kos a bai malu ku mi yu muhé na un skol regular. Nos tur dos tabata masha infelis.” Pero kasi no tin alternativa i esaki ta pasobra, kontrali na Hulanda, no tin un lei di enseñansa spesial.
Sohaima su yu muhé tin un IQ normal, pero den u klas grandi e stimulashon ta di mas p’e. E skol a trata di duna guia spesial, su mama ta konta, pero finalmente e kos a bai malu tòg. E por a bai un skol privá sí. Pero e mama ta bisa: “Ta muchu karu, mi no por paga esaki.” Ke men e ta tene su yu na kas.
Den lei aktual tin pará ku riba e isla ta duna enseñansa inklusivo. Esaki ke men ku kada mucha mester haña lugá na un skol regular. Boneiru tin un skol básiko públiko pa mucha ku difikultat òf hopi difikultat pa siña. Pero pa mucha ku sí por siña pero ku pa motibu di, por ehèmpel, problema di kondukta no por bai un skol normal, kasi no tin enseñansa spesial.
‘Mucha ku problema di kondukta kompliká òf hèndikèp múltiple no por akudí niun kaminda na Boneiru’
Saby de Bies, direktor di Stichting Openbaar Onderwijs Bonaire, ta enfatisá ku e problemátika ta grandi. Mucha ku problema di kondukta grandi òf hèndikèp múltiple no por akudí niun kaminda na Boneiru. Ounke ku nan tin derechi riba enseñansa no tin posibilidat pa enseñansa spesial.”
E ta haña ku ta preokupante ku tin un grupo di mucha ku no ta haña atenshon. “Hopi mayor ku ta bini di Hulanda ta skohe pa duna enseñansa na kas sin pidi dispensashon ofisial.
Es ku por paga, por akudí pa enseñansa spesial serka e skol privá Het Koraal. Di esaki esun ku a lanta e skol, Vera Dohmen, ta bisa: “Tin hopi mucha ku tin mester di algu èkstra den enseñansa i e skolnan no por ofresé esaki. No tin lugá pa e muchanan aki i nan ta keda pegá.”
Hulanda ta responsabel
Diputado Nina Den Heyer ta bisa ku enseñansa spesial ta kai bou di gobièrnu di Reino hulandes. “Mi sa ku minister Slob (enseñansa) ta trahando riba un solushon.”
Ademas e ta haña ku tin sufisiente atenshon sí pa e problemanan ku enseñansa spesial. Kasi tur alumno di edat eskolar obligatorio ta konosí tambe serka e ámtenar di enseñansa obligatorio, segun Den Heyer.
Inspekshon tokante enseñansa spesial
Na 2017 Inspekshon di enseñansa hulandes ta mèldu bon notisia tokante e kontinuashon di enseñansa regular. Pero pa enseñansa spesial mester di hopi mas.


text:
Colegio San Augustin renoba
Durante un bishita cu a inclui un recorido di e parti renoba, como tambe e expansion di e edificionan di Colegio San Augustin, Minister di Enseñansa Michelle Hooyboer-Winklaar a anuncia cu e scol ta habri bek na augustus 2016.
Renobacion Arco Iris Kleuterschool casi completa
Minister di Enseñansa, Michelle Hooyboer-Winklaar recientemente a bishita e proyecto di renobacion y ampliacion di Scol Preparatorio Arco Iris.
Vervolg start nieuw functiehuis en salarisstructuur
In augustus 2015 heeft het project “Migratie naar een nieuw functiehuis en salarisstructuur voor het personeel binnen het onderwijs op Aruba”, een vervolg start gemaakt. Dit project wordt in opdracht van de Minister van Onderwijs en Gezin, mevrouw Hooyboer-Winklaar uitgevoerd.
Construccion pa Prinses Amalia Basisschool a cuminsa
Recientemente a celebra un ocacion importante pa Prinses Amalia Basisschool cu develo di e borchi cu ta indica cu e construccion di nan scol nobo a cuminsa.
Summer School 2016
Minister di Enseñansa Michelle Hooyboer-Winklaar ta informa cu e siguiente “Summer School” lo tuma luga entre 2 y 12 di augustus 2016 na Colegio San Nicolas.
Evento di clausura di programa OGM
E aña academico 2015-2016 di Universidad di Aruba a clausura oficialmente dia 17 di juni pa e studiantenan di Organization Governance and Management (OGM). Anualmente e estudio OGM ta celebra e clausura di aña academico cu un evento pa evalua e aña y aprecia tur esfuerzo cu studiantenan a desplega.
Trayectorio extensivo pa implementacion di un Functiehuis nobo
Sector di Enseñansa di Aruba ta scoge pa un “aanpak” innovativo. Implementacion di un structura di salario y “Functiehuis” nobo lo bira un hecho despues di trayectorio extensivo.
Resultado di Examen 1e tijdvak mehora
Minister di Enseñansa Michelle Hooyboer-Winklaar ta contento cu resultado di examen e aña aki ta miho cu aña pasa. Ta trata aki di e cifranan di resultado di examen “1e tijdvak” di alumnonan cu a participa na examen riba nivel di MAVO, HAVO y VWO.
Acuerdo cu St. Mary’s College of Maryland
St. Mary’s College of Maryland ta un institucion di enseñansa superior na e estado di Maryland cu ta ofrece programanan acredita como “honors”. Minister di Enseñansa Michelle Hooyboer-Winklaar, despues di follow up riba combersacionnan di un bishita na Maryland cu a tuma luga na luna di mei, a logra cera un acuerdo cu e institucion aki.
Summer School Scholarships
Recientemente Minister di Enseñansa Michelle Hooyboer-Winklaar a firma un acuerdo cu Minister di Enseñansa, Ciencia y Cultura di Hulanda cu meta pa stimula studiante na Aruba y region. E acuerdo ta pa un periodo di cinco aña, unda Aruba lo ricibi fondonan desde Hulanda pa stimula mas studiante pa estudionan na nivel di Enseñansa Superior na Aruba y den region.


text:
Na skina Hoogstraat i De Rouvilleweg nos ta haña Keizershof, un monumento kombertí ya hopi tempu den un sentro di entretenimentu i mas resien un ‘boutique hotel’. Hopi di nos probablemente no sa ku na e adrès aki, Hoogstraat 11A un emperador (keizer) tabata biba ku su staf i ku e tabata ehersé algun funshon imperial. Di bèrdat.
Na 1844 Repúblika Dominikano (RD) despues di batayá ta haña su independensia di Haiti ku promé tabata okupá hinter e isla Hispañola. Na 1847 Fautine-Élie Soulouque (1782-1867) ta keda apuntá komo presidente di aktual Haiti. Na vários okashon e ta purba rekonkistá RD, pero sin éksito. Na 1849 e ta keda proklamá Emperador Faustin I i tres aña despues e ta keda koroná komo tal. Na 1859 militarnan ta lanta kontra di dje spesialmente despues di algun viktoria sensibel di RD riba Haiti. Emperador Faustin l ta bai den eksilo na Jamaica.
Jamaica na 1865 ta konosé un revolushon sangriente lokual ta fòrsa e emperador kue un barku di Kòrsou yamá Rigolette i ta yega nos isla ku algun siguidó riba 19 desèmber 1865. Aki e ta bai residensiá na Hoogstraat 11A kaminda pa algu mas ku un aña e ta keda ehersiendo algun funshon komo emperador di Haiti. Posiblemente na komienso di 1867 e ta regresá Haiti kaminda poko despues e ta muri. Ningun di e poseshonnan -aparentemente spektakular- di Emperador Faustin l ku a keda despues di a bandoná nos isla, a sobrebibí. Un parti interesante di nos historia a bai pèrdí i awe ta práktikamente deskonosí.
Willemstad, Kòrsou


text:
WILLEMSTAD – Despues di e veredikto di djabièrnè último, parteranan independiente, Agnes Cobelens, Dinairy Hart-Dossett, Karin Stomp i Peggyan Jordan ta konsiderá di entrega un keho ofisial na e komité disciplinario kontra di inspektor Jan Huurman.
Den e veredikto di djabièrnè último, hues De Haan a determiná ku inspekshon di salubridat a aktua korektamente ora el a duna hospital Atvènt e atvertensia kontra di e aktividatnan di e parteranan independiente. E parteranan ta di opinion ku Huurman a hinka nan klientenan den un angustia innesesario i a kore resolvé e situashon ora ku hospital Atvènt a entamá e kaso.
Partera Stomp di su parti ta kuestioná inspektor Huurman su proseso di desishon komo defensor di kalidat i seguridat di e pashènt. “Dikon e inspektor no a aserká nos? E desbentaha ku nos klientenan, Atvènt i nos mes a eksperensiá no tin nada di haber ku regla i ta kuantioso”, el a splika.
Tambe e parteranan ta lamentá ku hues no a trata e libertat di eskoho di e muhé na estado i e derecho di eksistensia di e profeshon. “Si sigui asina, lo no tin partera independiente akí binti aña”, Stomp ta teme.
Pèrmit
Huurman di su parti ta insistí ku su atvertensia di 8 di novèmber tabata hustifiká. Aunke e parteranan i e abogado di Atvènt, Arndt van Hoof kategórikamente a desmentí den korte ku partonan a tuma lugá promé ku 2 di novèmber. “Pero den korte, Atvènt mes a presentá un lista di parto ku a tumá lugá promé ku e fecha”, Huurman a enfatisá. Según e parteranan, hues De Haan a kuestioná dikon Huurman no a opta pa resolvé e situashon ku e parteranan ora Atvènt a produsí e pèrmit di atmishon. Den e siman promé ku e veredikto, Huurman a evaluá e pèrmit i a deklará ku e ta na òrdu.
KNOV, e organisashon hulandes di partera, tambe a tuma nota di e veredikto i ta konsiderando pa kondusí un investigashon profundo, kaminda e organisashon lo analisá si realmente gobièrnu di Kòrsou sistemátikamente ke eliminá e eksistensia di e profeshon di partera. E asosiashon ta representá 3500 partera na Hulanda, i tres di e parteranan independiente di Kòrsou tambe ta miembro.
Opstetria primario
Huurman a enfatisá ku e no ta kontra di e parteranan independiente. “Mi ta un gran defensor di opstetria primario, i mi ta kere ku partera mester hasi mas parto na lugá di un ginekólogo”, el a splika. Según Huurman, awó ku Atvènt a kumpli ku e kondishonnan, por sigui pa e siguiente etapa. “Aparentemente nos medidanan tabata nesesario pa koregí e situashonnan ilegal ku tabata eksistí”, el a konkluí.


text:
Barranquilla2018News
E deporte di BMX a mira accion awe den Weganan CAC
Feddison ta logra termina na un di 4to lugar
E deporte di BMX a mira accion awe den Weganan CAC, caminda nos tin e ciclista Feddison Flanders representando Aruba.
E careda nan a inicia pa 9’or di mainta, na unda Flanders mester a core den tres careda pa asina busca su clasificacion pa e fase final. Den su prome careda a keda na di tercer puesto, di dos careda di 2do lugar y e ultimo careda ta caba na di 3er lugar y asina logra un posicion den e final.
Den e final Feddison a competi cu atleta nan Elite di nan pais. Entre otro Colombia y Venezuela cu ta dos pais grandi den e disciplina di BMX.
E careda tabata uno bastante sera, caminda na inicio e dos ciclista di Colombia a sali di salida 2 y 6 respectivamente y Flanders na di 4. Den e salida e atleta nan aki a sera Flanders y tuma delanteria. A keda bataya t’e final y toch ta keda cortico di e podium pa 1.674 seconde di e prome lugar y .423 miliseconde di e tercer puesto.
Sigur un gran actuacion di Flanders cu awor ta pone su mira riba e Panamericano cu ta tuma lugar otro anja na Lima, Peru.


text:
Rudy y Tristan kendenan a conoce otro for di hoben riba cancha di tennis, ta manera un duo dinamico den e medio digital. Cu lansamento di nan companianan Workspace na October 2015 y CR38TE na 2016 y eventonan exitoso manera Atech, nan ta revolucionando e manera di traha pero mas ainda e manera con nos ta pensa y mira trabou na Aruba.
E plannan pa futuro ta simpel: sigui crece den tur aspecto. “Nos ta mira CR38TE ta expande nos team cu miembronan creativo y profesional, cu na su beurt ta expande e expertisio y servicionan cu nos ta ofrece”.
Esaki lo pone cu CR38TE ta brinda su servicionnan na tur tipo di cliente, local y internacional y e desaroyo positivo aki mester trickle down bek na henter e team den forma di desaroyo personal y crea oportunidadnan nobo. Den bista di exibilacion den companianan local, e crecemento aki lo bay man den man cu expansion di Workspace, na unda no solamente freelancer, entrepreneurs y creative lo haci uso di e espacio. “Esaki ta locual nos ta haciendo di nos banda hunto cu nos team pa un dia haci e vision realidad”.


text:
Na januari 2020 DIMAS a anuncia un maneho (temporal) encuanto e metodonan di pago pa e diferente productonan of servicionan cu DIMAS ta ofrece.
Cual ta e manera di pagonan recomenda?
Clientenan cu efectua un pago di e siguiente manera, lo no mester comunica cu DIMAS, ya cu e notificacion di e pago ta bay na manera automatico di DIMP pa DIMAS y ta haci posibel cu e proceso por sigui cana na DIMAS.
Online Billpayment via di e App di Aruba Bank
Online Billpayment via di e App di Banco di Caribe
Un di e 5 Multi Functionele Acommodaties (MFA)
Observacionnan
Den practica Dimas ta observa cu su clientenan ta opta pa haci pago pa e diferente productonan of servicionnan na otro formanan. Clearance di e pagonan aki ta wordo procesa di forma manual dor di DIMP, cual ta un proceso cu por dura 10 dia di trabou. Esaki por sosode solamente si e cliente a inclui e PON. Y e cliente ta esun cu ta core cu e riesgo cu e pago no por wordo procesa/cleared na tempo.
Den caso cu e cliente a omiti of a falta di menciona e PON, DIMP lo no por clear e pago aki. Cu consecuencia cu e pago lo wordo temporalmente administra door di DIMP riba un cuenta
cu yama “Vage Betalingen”. Pasobra DIMP no sa di ken e pago ta of si e pago ta pa un impuesto of pa un servicio of producto di DIMAS.
Aki algun ehempel con esaki ta bay robes:
E cliente di DIMAS ta paga na cahero di un di a banconan y no ta pidi pa menciona PON (number di barcode) y number di CRV;
E cliente di DIMAS ta haci transferencia online pero ta lubida di menciona PON (number di barcode) y number di CRV;
E cliente di DIMAS ta paga, sin cu ela cuminsa e proceso na DIMAS, y pues ainda no tin un PON (number di barcode ) y/of un number di CRV;
E cliente di DIMAS ta paga riba cuenta “robes”;
E pagonan haci di e manera aki ta e factor mas grandi cu ta ocaciona tardansanan den e tramite di un peticion na DIMAS. E cliente di DIMAS ta ser duna algun tempo, pero si finalmente no haya e clearance di DIMP, DIMAS no lo por sigui trata e peticion y lo procede na anula esaki.
Den caso cu e cliente opta pa hasi e pago mediante un transferencia bancario mester usa e siguiente informacion:
Cuenta di banco di Departamento di Impuesto
Menciona e number di PON/Barcode + CRV
DIMAS ta pidi su clientenan na momento cu nan hasi un pago di un otro forma cu no ta e 3 formanan di pago ariba menciona manera Online Billpayment di Aruba Bank, Online Billpayment di Banco di Caribe of na un MFA pa nan manda DIMAS un comprobante di pago na unicamente na e emailadres betaling@dimasaruba.aw.
DIMAS kier enfatisa riba e importancia di pone e PON number di (barcode) y CRV. Sin e PON y number di CRV Departamento di Impuesto, no por match e pago na nan peticion y e cliente ta core e riesgo cu e peticion ta wordo anula dor di DIMAS.


text:
KRALENDIJK - Komienso di siman trankil durante kòntròlnan multidisiplinario. Kuerpo Polisial Hulanda Karibense den kolaborashon ku Koninklijke Marechaussee (KMAR) i e direktorado di Supervishon i Mantenshon di Entidat Públiko, e dianan tras di lomba a tene kòntròlnan multidisiplinario en konekshon ku kumplimentu ku toke di keda i e ordenansa di emergensia vigente.
Djaluna 12 di aprel
Den oranan di atardi personal di e direktorado di Supervishon i Mantenshon a sera un ‘gym’ te próksimo aviso. E ‘gym ‘ a violá e ordenansa di emergensia. A duna un total di 7 prosèsferbal pa violashon di toke di keda.
Djamars 13 di aprel
Un supermerkado ku tabata habri ainda algu pasa di 8 or di anochi a haña un atvertensia serka personal di e direktorado di Supervishon i Mantenshon. Dos persona a haña prosèsferbal pa aglomerashon na un kas. A duna un total di 9 prosèsferbal di kua 7 tabata pa violashon di toke di keda.
E tim multidisiplinario lo sigui kontrolá di forma aktivo e periodo benidero. Na momentu ku no ta kumpli ku e ordenansa di emergensia lo duna un prosès ferbal.
Un biaha mas ta hasi un yamada na un i un tur pa tene nan mes na e reglanan di e ordenansa di emergensia.
Ainda hopi biaha ta duna but pa manehá sin faha di seguridat bisti Riba djaluna 12 i djamars 13 di aprel, durante di kòntròlnan di tráfiko rutinario na diferente sitio, a duna mas i mas shofùr but dor ku nan tabata kore sin dokumentu di seguro bálido, sin reibeweis válido, pa manehá den direkshon prohibí, pa kore ku lus di patras defekto i pa uzo di telefòn bou di stür. Partikularmente pa manehá sin faha di seguridat bisti mayoria biaha a duna but.
A duna un total di 25 prosès ferbal. A duna prosès ferbal pa e siguiente violashonnan:
18x manehá sin faha di seguridat bisti
5 x manehá sin seguro
3 x manehá sin reibeweis
4 x uzo di telefòn bou di stür
3 x manehá den direkshon prohibí
1 x manehá ku lus di patras defekto
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
Bo a mira algu sospechoso? Yama 717 8000 òf e liña di tep anónimo 717 7251.


text:
WILLEMSTAD - Polis ta pidi búskeda di e hómber Diego Montina, nasé na Kòrsou di 20 aña di edat.
Djaluna 13 di sèptèmber 2021, alrededor di 15.00’or tabata e último biaha ku e mama tabatin kontakto ku Diego via di ‘whatsapp’.
For di e dia ei famia no tin kontakto mas kun’e ni tampoko sa su paradero.
Haltura : 1.73 meter
Postura : delegá
Koló di kuero : maron skur
Kabei : pelá chiki
Koló di wowo : maron skur
Polis ta supliká tur hende ku por duna kualke informashon tokante di Diego pa tuma kontakto ku polis na number di telefòn 917 òf e number anónimo 108.


text:
Mihor kerstboom NO TIN, reserva dibo mesora na 5644346 y sigura esun dibo!
Debi na e situacion economico mundial pa via di e pandemia e aña aki e cantidad di matanan di kerstboom ta limita. Pero toch pa cumpli cu e pueblo di Aruba Kerstboomlandia ta bay haci su pedido. Pesey ta recomenda tur su fiel clientela pa reserva nan kerstboom di awor caba. Esakinan ta e kerstboomnan cu ta mas bunita y cu mas fragancia real di Pasco. E matanan aki ta ser cultiva cu tur e requisitonan pa e mihor kerstboom. Manera costumber e mihor calidad ta nos so tin e!


text:
KRALENDIJK – E ekipo di Uruguay Titans di Antriòl Pariba, djárason ultimo den partido bálido pa e torneo 50 aña di FFB den Stadion di Playa 8or anochi, ta eliminá e ekipo di ATC di Tera Kòrá ku skor di 3-1 den prolongashon, esaki despues ku e partido a finalisá 1-1 ku un pinalti kada banda den su tempu regular di 2 bia 45 minüt.
ATC a hunga mayoria parti di e partido ku 1 hungadó menos pa motibu di karchi kòrá i ekspulsá fo’i dje partido
Den prolongashon di 2 bia 15 minüt, Uruguay ta gana ATC ku skor di 3-1 den presensia di 573 fanátiko ku a paga pa mira e partido.
Tabata na di 27 minüt di e partido ku Uruguay ta haña pinalti i Guy Van der Valk ta hasi e partido 1-0, skor tambe ku e partido a parti na dos kuné pa sosiegu.
Di dos mitar ATC tambe ta haña pinalti na di 72 minüt i Vially Cornelia ta empatá e partido 1-1.
E partido ta finalisá empatá 1-1 i mester a bai den prolongashon di 2×15 minüt, di kua na di 110 i 112 minüt, Anthony Vasquez i Jordan Winster ta anotá pa Uruguay bai den bentaha di 3-1, skor tambe ku e partido a finalisá kuné den viktoria pa Uruguay.
Ku e resultado aki Uruguay ta sigui den e torneo i ATC ta eliminá di e torneo.
Rèfrinan ku a dirigí e partido ta Ashier Martines asistí na banda pa Amos Melaan i Franson Melaan ku Kòki Winklaar na mesa.
E partido aki tambe tabata bon bishitá, un total di 573 fanátiko a paga a mira e partido, di kua 410 adulto, 112 mucha i 51 fanátiko riba 60 aña.
Éksito na e ekiponan ainda den e torneo.
Riba potrètnan rèfrinan ku a dirigí e partido, e timnan i outornan di e golnan di e partido.


text:
Karateka Jolando Lindelauf ta keda elimina den e prome rond di e Weganan Panamericano Lima 2019.
E ultimo atleta representando Aruba awe na Lima, Peru tabata e karateka di Corsow, Jolano Lindelauf cu a mira accion den e categoria -67kg. Mester bisa cu e atleta Lindelauf a inicia na su prome pelea contra di Mexico unda e ta cay venci cu e score di 7 – 0. Den su di dos combate e ta perde cu e faborito den e categoria aki cu ta Brazil cu e score di 8 – 0 y finalmente e ta perde su di tres pelea contra di Republica Dominicana cu e score di 7 – 1.
E torneo sigur no a bay manera e atleta Lindelauf tabata kier. E la prepara su mes bon pa e weganan aki y claro cu e resultado final no tabata uno cu e la spera den su prome aparicion den un torneo grandi asina. Por a mira claramente cu Lindelauf tabata hopi disapunta y afecta pa cu e prestacion, e lagrimanan tabata bisto.
No obstante di e resultado final, Lindelauf lo tin cu re-evalua y mira con e lo sigui den e futuro sercano.


text:
KRALENDIJK - Riba djamars 8 di sèptèmber a tene dos kontrol di tráfiko. A tene e promé den oranan di atardi, alrededor di 1.15 or na Kaya Korona.
Manera di traha di KPCN relashoná ku pandemia Covid-19 aktualisá
KRALENDIJK - E medida i konsekuensianan rondó di e vírus ‘Corona’ tin hopi influensia riba funshonamentu di nos komunidat. KPCN no ta un eksepshon, nos tambe mester adaptá nos mes na esaki.
Notisia di polis di djabièrnè 10 di yüli te ku djaluna 13 di yüli 2020
KRALENDIJK - Den oranan di mainta di djasabra 11 di yüli, a tene kontrol di tráfiko na diferente sitio durante kua a kontrolá riba bistimentu di e faha di seguridat.
Notisia di polis di djabièrnè 28 di ougùstùs te ku djaluna 31 di ougùstùs 2020
KRALENDIJK - Riba djabièrnè 28 di ougùstùs alrededor di mitar di 11 di anochi a drenta notifikashon di un aksidente riba Kaya Randolph Statius van Eps.
Notisia di polis di djaluna 6 di yüli te ku djárason 8 di yüli 2020
KRALENDIJK - Riba djaluna 6 di yüli a drenta keho di ladronisia di un baiskel kolo pretu di marka ‘Specialized’. E baiskel tabata stashoná den kura di un kas situá na Kaya Saturnus.
Notisia di polis di djabièrnè 14 di ougùstùs te ku djaluna 17 di ougùstùs 2020
KRALENDIJK - Den oranan trempan di mainta di djadumingu 16 di ougùstùs, sentral di polis a risibí notifikashon ku un bentana i e entrada di glas di un negoshi ku ta bende aparatonan elektróniko situá na Kaya Amsterdam, tabata destruí.
Notisia di polis di djabièrnè 12 di yüni pa djaluna 15 di yüni 2020
KRALENDIJK - Riba djadumingu 14 di yüni, pa mas o ménos 5 or di atardi un aksidente entre un skuter i un outo a tuma lugá riba Kaya Korona. E outo tabata bayendo den direkshon sùit i kier a kita na su man robes.
Notisia di polis di djaluna 13 di yüli te ku djárason 15 di yüli 2020
KRALENDIJK - Den oranan lat di atardi di djaluna 13 di yüli, a detené un hòmber di inisial I.D.K. di 28 aña en konekshon ku menasa.
Politieberichten van vrijdag 12 juni tot en met maandag 15 juni 2020
KRALENDIJK - Op zondag 14 juni vond omstreeks 17.00 uur een aanrijding plaats tussen een auto en een scooter op de Kaya Korona. De auto reed in zuidelijke richting op en wilde linksaf slaan.
Entradanan hudisial den investigashon ‘Paraguay’
WILLLEMSTAD - Den oranan di mainta di djárason 15 di yüli, bou di guia di fiskal di Ministerio Públiko, tres entrada hudisial a tuma lugá den e barionan di Hato i Antriol.
Klacht tegen het Korps politie blijkt na onderzoek niet gegrond
KRALENDIJK - Op dinsdag 2 juni jl. is er een klacht ingediend tegen de KPCN. Volgens de aanklager zou een politievoertuig hem hebben aangereden op zijn brommer waardoor hij de macht over het stuur verloor en ten val kwam.